Fakta-Fakta Menarik Mengenai Perang Saudara Amerika

Sebagai seorang pencandu sejarah seperti saya, salah satu helaian sejarah yang paling menarik untuk diterokai bagi saya adalah Perang Saudara Amerika Syarikat itu sendiri, ketika Konfederasi Amerika (Confederate States) melawan  Amerika Syarikat (United States). Kita semua tahu bahawa perang saudara ini dimenangi oleh Amerika Syarikat, mewujudkan negara Amerika Syarikat yang kita kenal hari ini. Kita juga tahu salah satu faktor utama ialah amalan perhambaan yang membuatkan dua buah persekutuan ini saling berbeza pendapat, sekaligus mencetuskan perang.

Saya kira juga sebelum kita belajar tentang fasa perang saudara Amerika, ada 8 fakta menarik yang boleh dijadikan sebagai pencetus kepada minat kita. Sila rujuk senarai dibawah berikut:

Fakta 1: Perang Saudara Amerika melibatkan negeri-negeri utara melawan negeri selatan. Ia terjadi kerana apabila 11 buah negeri selatan di Amerika Syarikat mula mengumumkan keluar daripada kesatuan mereka kerana tidak bersetuju dengan dasar penghapusan amalan perhambaan pada tahun 1860 dan 1861 sekaligus mewujudkan negara mereka sendiri. Jefferson Davis yang merupakan bekas senator Amerika Syarikat ketika itu dan merupakan Setiausaha Peperangan dilantik menjadi Presiden Konfederasi Amerika ketika itu. Perang tercetus selama 4 tahun, dan hanya pada tahun 1865 barulah Amerika Syarikat berjaya mengalahkan Konfederasi Amerika.

Fakta 2: Abraham Lincoln, yang gambarnya menjadi meme untuk quote yang tidak benar diinternet untuk menyindir pada netizen yang sesenang mempercayai setiap infografik yang mereka baca di internet sebenarnya ialah presiden untuk Amerika Syarikat ketika era perang saudara ini.

Fakta 3: Sebelum wujudnya Amerika Syarikat, terdapat pelbagai peradaban yang berbeza yang mengasingkan diri antara satu sama lain, tidak berdiri dibawah satu panji atau negara sehinggalah pada 1789 apabila mereka akhirnya bersatu dan mewujudkan kerajaan umum berdasarkan perjanjian yang dikenali sebagai perlembagaan.

Ketika sebelum mereka disatukan dibawah satu negara dan perlembagaan, peradaban dan negeri berbeza ini sering kali berperang antara satu sama lain selain daripada menjalankan perdagangan antara mereka. Namun, terdapat kepercayaan pada ketika itu bahawa perlembagaan ini tidak bersifat mengikat mereka, sekaligus mereka boleh keluar bila-bila masa sahaja yang mereka mahukan. Inilah yang mencetuskan kepada 11 negeri selatan keluar.

Fakta 4: Anak kepada seorang pembalak di Kentucky ini adalah seorang peguam yang kemudian mula memasuki politik pada 1840 dan 20 tahun kemudian, dia berjaya memenangi pilihan raya sebagai Presiden Amerika Syarikat. Antara perkara pertama yang dilakukan oleh Lincoln ialah memerangi amalan perhambaan.

Tindakannya telah membuatkan 11 Negeri Selatan mengisytiharkan keluar dari Amerika Syarikat dan menubuhkan negara mereka sendiri. Namun, kemerdekaan 11 negeri selatan ini ditolak oleh Lincoln, bahkan dia berikrar untuk mengekalkan Amerika Syarikat sebagai satu negara yang bersatu. Dia akhirnya dibunuh pada 14 April 1865 oleh John Wilkes Booth, yang merupakan pengsimpati kepada perjuangan selatan.

Antara faktor yang membuatkan betapa negeri Selatan tidak berpuas hati dengan dasar penghapusan amalan perhambaan di USA adalah kerana ekonomi di selatan masih lagi berasaskan perladangan di mana para hamba digunakan sebagai pekerja perladangan manakala di Utara pula revolusi industri yang melanda yang sedang melanda Eropah sedang mengambil alih.

Akhirnya, 11 negeri yang tidak bersetuju dengan dasar ini seperti South Carolina, Mississippi, Florida, Alabama, Georgia, Louisiana, Texas, Virginia, Arkansas, North Carolina, dan Tennessee mengisytiharkan keluar dari Amerika Syarikat.

Fakta 5: Perang Saudara di Amerika adalah bermula dengan tentera Selatan mula menyerang dan mengebom kubu Fort Sumter yang terletak di South Carolina. Apabila Konfederasi keluar daripada persatuan negara yang dibentuk mereka, Konfederasi meminta agar kubu-kubu yang dididuki oleh tentera Amerika Syarikat diserahkan kepada mereka. Namun, Presiden Lincoln ketika itu menolak permintaan tersebut dan berterusan membekalkan kubu-kubu Konfederasi yang diduduki oleh tentera Amerika Syarikat. Ini memaksa South Carolina mengebom kubu tersebut.

Fakta 6: Dalam perang saudara ini, ternyata bahawa tentera-tentera Utara mempunyai kekuatan ketumbukan tentera serta material perang yang lebih daripada tentera Selatan. Untuk rekod, ketika permulaan perang saudara, betapa terdapat 22 juta nyawa tinggal di Utara manakala 9 juta tinggal di Selatan, itupun 4 juta daripadanya ialah hamba. Ini memberikan kelebihan kepada Amerika Syarikat berbanding Konfederasi. Walaupun sedemikian, Konfederasi gigih bertahan kerana tatktikal defensive dan juga tentera Selatan lebih berkemahiran berbanding Utara.

Fakta 7: Salah sebuah pertempuran yang paling berdarah dalam Perang Amerika dikenali sebagai Pertempuran Gettysburg yang dikatakan merupakan pencetus kepada kemenangan Amerika Syarikat. Kekurangan bekalan makanan yang semakin berkurangan di Selatan membuatkan Konfederasi terpaksa menukar taktik. Jeneral Robert E.Lee akhirnya membuat keputusan untuk menyerang Utara pada musim Panas 1863 yang akhirnya berakhirnya dengan dikalahkan oleh George G. Meade dalam pertempuran yang berlaku selama 3 hari yang mengorbankan lebih 52, 000 orang terkorban, cedera parah dan MIA (Missing In Action).

Fakta 8: Selepas 4 tahun konflik berlaku, akhirnya pasukan terakhir tentera Konfederasi menyerah kalah pada bulan April 1865. Perang telah membuatkan Selatan bankrap. Jalan raya, ladang-ladang dan kilang dalam kemusnahan. Lebih daripada 620, 000 nyawa terkorban dalam Perang Saudara Amerika, menjadikan perang paling berdarah dalam sejarah Amerika berbanding mana-mana perang yang pernah disertai oleh mereka. Betapa untuk membangunkan Selatan kepada keadaan sebelum perang, mengambil masa lebih 20 tahun yang dikenali sebagai Era Rekonstruksi dalam sejarah Amerika.

Sumber:

Civil War Trust. 10 Facts: What Everyone Should Know About the Civil War. (Pautan: https://www.civilwar.org/learn/articles/10-facts-what-everyone-should-know-about-civil-war)


Kekaguman Dek Ketampanan Raja Melayu

Pernah diceritakan oleh Tun Sri Lanang di dalam Sulalatus Salatin, pada kisah “Rahsia Pembunuhan Raja Zainal”, ditulisnya tentang keindahan rupa paras dan perwatakan seorang Raja Melayu bernama Raja Zainal.

Juga tentang aktiviti berkuda yang menjadi kegemaran baginda dan bagaimana baginda Tuanku disayangi malah digilai wanita kerana rupa paras baginda yang indah memukau.

Telah ditulis di dalam Sulalatus Salatin susunan A. Samad Ahmad pada mukasurat 235 seperti berikut;

“Alkisah maka tersebutlah perkataan peribaik paras saudara Sultan Mahmud Syah, bernama Raja Zainal, seorang pun tiada taranya pada zaman itu; kelakuannya pun terlalu baik, sedap manis, pantas, pangus.”

*Pangus: cekap, tangkas, cergas.

Jika baginda berkain memancung, pancungnya digantung, daripada hendakkan baik perbuatan pancung itu.

Pancung kain: punca/lipatan kain atau samping.

“Maka ada seekor kuda baginda, Ambangan namanya, terlalu. Sangat dikasihi baginda; dekat peraduan baginda itu seruang dilapangkan di sanalah kuda itu ditambatkan, maka dua tiga kali semalam dibanguni baginda.”

“Bila Raja Zainal akan berkuda, maka baginda memakai; setelah sudah memakai, maka bergosok bau-bauan, sepasu jebat-jebatan digosokkan baginda kepada kuda itu. Maka pergilah baginda berkuda; maka geruparlah segala lebuh pekan, melihat Raja Zainal lalu itu.”

Jebatan: wangian

“Maka segala anak bini orang dan segala anak dara-dara yang taruhan, sekaliannya beterpaan hendak melihat Raja Zainal;”

*Macam starstruck la ni kiranya bila para gadis dan wanita melihatkan akan ketampanan baginda Raja Zainal ni.

“Ada yang menengok dari balik pintu,
Ada yang menengok dari kisi-kisi,
Ada yang menengok dari tingkap,
Ada yang menengok dengan menyingkap atap,
Ada yang memesukkan dinding,
Ada yang memanjat pagar.”

*Semua excited!

“Maka rupa pengidah perempuan itu tiadalah tersembunyi lagi, rupa sirih masak, dan gantal, dan lelat, berpuluh-puluh bungkus; bunga Cempaka digubah; bunga melur diangkat berpuluh cepar; bulang-bulang bunga dikarang; gajah gemuling berpuluh cepu; bau-bauan kelembak masak…

Gantal: gulungan sirih
Lelat: pemberian sirih
Bulang-bulang: lilitan kain di kepala
Kelembak: sejenis gaharu

…narawastu beratus cembul, jejebat masak berair mawar; bunga air wangi apatah lagi; maka barang yang berkenaan juga diambil baginda, barang yang tiada berkenan diberikan baginda pada segala orang muda-muda pengiring baginda; maka cabullah negeri Melaka pada masa itu.”

Narawastu: sejenis tumbuhan yang wangi akarnya. Serai wangi.

“Cabullah negeri Melaka pada masa itu;” bermaksud keluar dari adat kebiasaan kerana pemberian atau kurnia dari seorang raja kepada hamba rakyat adalah sesuatu yang bukan satu kebiasaan di Melaka ketika itu.


Kota Samaria: Hilangnya 10 Puak Bani Israel

Ribuan tahun lamanya, rantau yang dahulunya dikenali sebagai Tanah Kan’an menyaksikan berdirinya banyak kebudayaan dan tamadun agung. Makanya, terdapat banyak tapak bersejarah di sana dan salah sebuah tapak yang paling menggamit perhatian adalah runtuhan kota Samaria. Kota purba ini menyimpan tinggalan yang berusia dari zaman Kerajaan Israel hinggalah ke Zaman Pertengahan. Pada hari ini, kawasan tersebut dijadikan sebagai Taman Kebangsaan dan ia diperakui sebagai tapak arkeologi yang kaya lagi signifikan.

SEJARAH PANJANG SAMARIA YANG MELIBATKAN PEPER4NG4N DAN PERPINDAHAN

Kota Samaria mempunyai jejak sejarah setidak-tidaknya seawal kurun ke-9 Sebelum Masehi. Pun begitu, terdapat juga petempatan yang jauh lebih awal di sana. Kota ini berperanan sebagai ibu kota Kerajaan Israel, iaitu salah sebuah dari dua buah kerajaan yang menggantikan kerajaan Daud dan Sulaiman.

Dalam Kitab Raja-Raja, dikisahkan bahawa Raja Omri membeli kawasan tersebut daripada Aramea lalu mendirikan kota di situ. Kota itu dijadikan sebagai ibu kota kerajaannya selepas beliau meninggalkan Tirzah. Kerabat Dinasti Omri yang kebanyakannya ada disebut dalam Bible juga menetap di kota itu. Kononnya lagi, kota itu dahulunya pernah menempatkan Tabut sewaktu ia diwariskan dari satu suku ke satu suku Israel yang lain. Kitab Raja-Raja juga menceritakan bahawa kota itu pernah dikepung sekurang-kurangnya sebanyak dua kali.

Kota Samaria menikmati kemakmuran bertahun-tahun lamanya sehinggalah ia dis3r4ng dan dihancurkan oleh Assyria pada tahun 722SM. Kebanyakan warga kota diambil sebagai tahanan dan dipindahkan semula ke Asia Tengah atau mungkin lebih jauh daripada itu. Sehingga kini, sejarahwan tidak dapat menjelaskan takdir mereka sesudah itu dan mereka dikenali sebagai 10 Suku Israel Yang hilang.

Sebagaimana kelaziman penguasa Assyria setelah menakluki mana-mana wilayah, warga kota yang dikuasai itu akan dipindahkan ke wilayah-wilayah lain. Tindakan ini bagi tujuan memecahbelahkan kesatuan mereka dan mengelakkan berlakunya pemberontakan.

Warga kota Samaria merupakan kumpulan etnik-agama yang bersusur-galur daripada suku Ephraim dan suku Manasseh. Mereka juga sering berp3r4ng dengan Yahudi bekas tahanan Babylon. Kawasan kota ini kebanyakannya dihuni oleh orang Yahudi, namun warga Samaria tidak menganggap diri mereka sebagai sebahagian daripada golongan itu.

Kota ini membuat kemunculan semula pada Zaman Parsi. Sesudah ditakluk oleh Alexader Agung, kota Samaria ditadbir oleh tentera-tentera Macedonia. Kota ini mengalami kerosakan teruk semasa ia dikuasai dan dihancurkan oleh Maccabees. Namun, ia kemudian dihuni semula oleh Herod Agung. Setelah itu, kepemilikan kota ini berganti tangan pula kepada Pompey Agung, seorang panglima dan negarawan Rom sebelum kemudiannya, nama kota itu ditukar kepada Sebaste atas titah Maharaja Augustus.

Samaria juga dikaitkan dengan Nabi Yahya memandangkan penganut Kristian dan Islam kebanyakannya meyakini baginda dimakamkan di kota itu. Oleh kerana itu, banyak gereja didirikan di Samaria semasa era Byzantine. Tentera Salib sendiri membina sebuah gereja di situ pada kurun ke-12. Warga Samaria terus mengamalkan ajaran agama yang dianuti. Walaupun mereka ditekan dengan dahsyat oleh Byzantine pada kurun ke-6M, masih terdapat sejumlah komuniti Samaria di Palestin pada hari ini.

Menjelang kurun ke-19, Samaria hanya dikenali sebagai sebuah kampung kecil yang dihuni oleh rakyat Palestin. Kerja-kerja ekskavasi terawal di tapak berkenaan dijalankan sejak tahun 1908 lagi.

PERINCIAN KOTA SAMARIA

Kota ini didirikan di puncak sebuah bukit. Sehingga kini, hanya acropolis Samaria sahaja yang telah menjalani proses ekskavasi. Istana yang ditemui di sana kemudian dinamakan sebagai Istana Omri. Tembok-tembok pada struktur ini dan bahagian luar menara serta puing-puing Hellenistik yang lain masih dapat dilihat pada hari ini.

Serpihan sebuah stele yang mengandungi bahasa Assyria dan mempunyai kaitan dengan Sargon II turut ditemui di lereng timur acropolis, sekaligus membuktikan kehadiran bangsa itu di kota ini. Sambil itu, prasasti-prasasti yang ditemui di Istana Sargon di Khorsabad mengesahkan bahawa penghuni kota Samaria sememangnya dibawa ke Assyria semasa kota itu ditakluki.

Kebanyakan runtuhan dan tinggalan dari zaman Israel tertanam di bawah runtuhan-runtuhan dari zaman terkemudian, yang kebanyakannya berusia dari era Rom. Antara lain termasuklah Augustem, yang terdiri daripada sebuah kuil dan perkarangan istana yang dibina di atas Istana Omri di puncak acropolis; sebuah gerbang kota dan deretan jalan; dan sebuah stadium.

Di sebelah timur acropolis terdapat sebuah forum, yang diapit oleh basilica di bahagian baratnya. Hanya sebahagian sahaja daripada basilica ini telah diekskavasi. Bekalan air di kota ini dibekalkan melalui sebuah akueduk yang terletak di bawah tanah. Kota Samaria dikelilingi oleh tembok sepanjang 2.5 batu (4km), dilengkapi dengan menara dan gerbang di utara dan barat. Di kawasan kampung dan perladangan moden, ahli-ahli arkeologi menemukan sejumlah makam yang mengandungi sarcophagus.

Makam Nabi Yahya pula boleh dikunjungi dengan mendaki anak-anak tangga yang tinggi dan ia terletak di bawah katedral Salib di sebuah kampung. Di lereng selatan acropolis pula, terdapat sebuah gereja basilica kecil yang dibina pada kurun ke-5M. Pada era-era terkemudian, sebuah biara ditambahkan di situ dan pada kurun ke-12 pula, sebuah katedral Latin yang didedikasikan kepada Nabi Yahya dibina di timur forum Rom. Ia kemudiannya ditukar menjadi masjid bagi kampung Sebaste.

MENGUNJUNGI KOTA SAMARIA

Tapak bersejarah Samaria terletak berhampiran kota Nablus dan berjarak kira-kira 75 batu (120km) dari Jerusalem. Pakej pelancongan harian ke tapak tersebut banyak disediakan dan sejumlah bayaran dikenakan untuk memasukinya. Tapak ini dibuka pada setiap hari dan sentiasa bersedia untuk menerima kunjungan khalayak.

RUJUKAN:

Ed Whelan. (11 September 2020). Ancient Samaria, a City Destr0yed and Ten Tribes Lost Forever. Ancient Origins. https://www.ancient-origins.net/ancient-places-asia/samaria-0014241


Claim-Claim Geng Chola Ke Atas Tamadun Seluruh Dunia

Bukan sekali dua kami berperang melawan dakwaan-dakwaan geng Chola ke atas sejarah Melayu. Perjuangan ini mengambil masa beberapa tahun sehinggakan kami letih. Namun, perlu diketahui bahawa dakwaan-dakwaan mereka tidak terhad kepada satu tamadun sahaja, malah ia merangkumi seluruh tamadun diseluruh dunia.

Anda hanya akan ketawa selepas membaca dakwaan-dakwaan mereka yang saya senaraikan di bawah.

1. Jesus merupakan seorang Tamil beragama Hindu. Kononnya nama dia ialah Keshao Krishna, tapi nama Jesus Christ ni lahir sebab mat saleh tak dapat sebut dengan betul nama Tamil dia. Kononnya dulu Palestine dengan Arabia tu sebuah tanah yang beragama Hindu.

Terdapat cerita yang mengatakan bahawa Jesus mengembara ke India semata-mata nak belajar Yoga. agama Kristian tu adalah sebuah kultus yang sebahagian daripada agama Hindu. Tak lupa juga Jesus tak mati, tapi diselamatkan oleh pengamal Yoda masa disalib lalu dibawa ke Kashmir dan menghabiskan hidup dia kat sana.

2. Mekah itu dulu adalah sebuah kota yang taat kepada agama Hindu. Kaabah dulu adalah sebuah kuil untuk memuja Dewa Shiva. Agama asal Tanah Arabia adalah agama Hindu, sama seperti agama penduduk asal Palestine dan Bani Israel. Kononnya sebuah empayar India pernah sampai sejauh ke Semenanjung Arabia dan menyebarkan agama vedik untuk orang Arab. Setiap relik suci Muslim daripada Hajarul Aswad sehinggalah yang lain akan dikaitkan dengan peninggalan agama Hindu di sana.

(Pautan dakwaan: https://www.youtube.com/watch?v=JF39l0ev_Gc)

3. Tamadun Sumeria merupakan sebuah tamadun Tamil, berkongsi kebudayaan dengan kebudayaan orang Tamil manakala mitologi Gilgamesh, iaitu mitologi terpanjang dan antara yang tertua dunia adalah milik masyarakat Tamil.

(Pautan dakwaan: http://arutkural.tripod.com/sumstudies/gil-story.htm)

4.  4. Bahasa Tamil adalah bahasa tertua di dunia. Kononnya berusia lebih 10, 000 SM padahal Tamadun Tamil yang dikenali adalah berusia sekitar paling tua adalah 500-300 SM.

(Pautan: https://www.quora.com/Is-Tamil-the-oldest-language-Is-this-civilisation-the-oldest-What%E2%80%99s-the-proof)

5.  Tamadun Maya mengambil nama kerajaan mereka daripada nama seorang Dewa Tamil bernama Dewa Mayon yang merupakan salah seorang daripada 4 dewa orang Tamil iaitu Indhiran, Vanuran, dan juga Seyon. Kononnya orang Tamil daripada Sri Lanka telah berlayar sejauh ke Amerika Tengah, menubuhkan koloni dan tamadun di sana yang dinamakan atas nama Mayon. (Pautan dakwaan: https://creofire.wordpress.com/2013/12/02/mayans-named-tamil-god/)

6.  Tamadun Korea dan Tamadun Tamil ialah adik beradik dan berkongsi perhubungan hanya kerana orang Korea memanggil bapa mereka sebagai “appa” seperti mana orang Tamil. Dakwaan ini tiada asas kerana dari segi antrpopolo, linguistic malah genetic tidak menampakkan persamaan antara dua bangsa ini. (Pautan dakwaan: /https://timesofindia.indiatimes.com/blogs/tracking-indian-communities/korean-envoy-proud-of-his-tamil-links/ ) (Pautan dakwaan: https://www.thehindu.com/news/cities/chennai/words-that-speak-of-an-enduring-link-between-tamil-and-korean/article7853212.ece)

Beza dakwaan ini ia dimulakan oleh orang Korea sendiri, sebelum disambut oleh geng-geng Chola serata dunia.   7.   Bahasa Jepun dipengaruhi oleh Bahasa Tamil dan kononnya terdapat hubungan antara dua bahasa ini.  (Pautan: http://arutkural.tripod.com/tolcampus/jap-tamil.htm)

8.  Orang Tamil merupakan bangsa pertama dalam sejarah yang menemui benua Australia bersama dengan orang Sumeria. (Pautan dakwaan https://www.ancient-origins.net/ancient-places-australia-oceania/tamils-and-sumerians-among-first-reach-australia-and-antarctica-021743)

9.  Bahawa bahasa Sanskrit itu merupakan Bahasa Tamil, dan segala unsur-unsur Sanskrit yang wujud dalam kepelbagaian tamadun di seluruh dunia akan didakwa sebagai milik Tamadun Tamail walhal Bahasa Sanskrit ialah sebuah bahasa dari keluarga Indo-Eropah, lebih spesifik Indo-Aryan manakala Bahasa Tamil ialah sebahagian daripada keluarga Dravidian. (Sumber: Pertembungan-pertembungan antara The Patriots dan geng Chola yang pernah menyerang kami.)

10.  Tamadun Tamil ialah tamadun tertua dalam sejarah. Antara hujah-hujah mereka yang nak menyokong kenyataan ini ialah berkaitan dengan mitologi-mitologi Tamil seperti Kumari Kandam, kononnya terdapat sebuah benua yang hilang di Lautan Hindi yang tenggelam ke bawah laut. Bahkan dakwaan ini turut sampai kepada Lemuria atau Atlantis itu milik orang Tamil.  (Pautan dakwaan: https://www.tamilguardian.com/content/tamil-civilisation-it-oldest)

11.  Mendakwa bahawa dewa-dewa Rom mempunyai pelbagai persamaan dengan dewa Hindu sambil mendabik dada tidak seperti mana-mana dewa dan dewi dari tamadun lain, dewa-dewi Hindu berjaya survive kemunculan agama-agama Ibrahim (Abrahamic Religion). (Pautan dakwaan: https://tamilandvedas.com/tag/roman-gods/)

12.  Dewa Viracochas dalam Tamadun Inca di Mesoamerika barangkali merupakan orang India yang mengembara ke sana dan menubuhkan tamadun Inca. Dakwaan ini pula cuba disogokkan dengan analisis-analisis pra-matang yang cuba mengaitkan nama dewa Inca dengan Sanskrit serta bandar dan kerajaan di Mesomaerika dengan bahasa Sanskrit. Contoh: Guatemala’ kononnya merujuk kepada ‘Ketumala sebuah wilayah dalam mitologi Hindu atau bagaimana nama negara Uruguay’ ditafsirkan diambil dari perkataan Sanskrit ‘Uruga yang membawa maksud pemuja ular.

(Pautan dakwaan: https://owlcation.com/humanities/Incas-and-India-The-God-Connection)

13. Nama-nama bintang dan astronomi dalam Tamadun China berasal daripada bahasa Sanskrit. Orang China mendakwa keturunan mereka daripada raja Hindu bernama Awar yang merupakan anak kepada Pururawa. Bahkan, kononnya nenek moyang orang China yang membina Tamadun China berasal dari wilayah sekitar Afghanistan, dan Utara India yang ketika itu berada di bawah pemerintahan raja Hindu. (Pautan dakwaan: https://www.speakingtree.in/blog/sanskrit-and-tamil-words-in-ancient-chinese)

14. Lebih 19, 000 buah kota di seluruh dunia adalah berasal daripada Bahasa Tamil. Kononnya nama seperti Negeri Sembilan berasal daripada Nagaran Sanbalan atau Nagarthu Saralam atau Terengganu berasal daripada perkataan Tamil iaitu Terimbikanu. Bahkan negeri di Borneo seperti Sarawak didakwa berasal daripada perkataan Sarawana manakala Sabah disandingkan dengan Sauwa atau Sabawa.

(Pautan dakwaan: https://www.youtube.com/watch?v=JJp2XZOTxME)

15. Angkor Wat yang merupakan peninggalan Tamadun Khmer yang dibina oleh raja Suryavaman II pada sekitar abad ke-12 Masihi didakwa sebagai merupakan sebuah monumen binaan orang Tamil hanya kerana terdapat peninggalan tulisan Sanskrit atau agama yang dianuti oleh orang Khmer ketika itu iaitu Hindu-Buddha, atau kononnya sekurang-kurangnya dipengaruhi oleh orang Tamil.

(Pautan dakwaan: https://glorioustamils.com/2014/12/08/exploring-tamil-connections/)

Kesimpulan

Kalau anda merasakan bahawa saudara kita di Indonesia agak melampau dalam perbuatan “claim” ini, fikir dulu. Sekurang-kurangnya claim mereka ada asas sejarah dan juga kebudayaan kerana berkongsi sejarah serumpun, sebangsa dan seagama.

Namun, “claim” geng Chola ini dari tamadun sejauh di hutan hujan Amerika seperti Maya, atau di tanah tinggi Amerika Selatan seperti Inca, sehingga ke timur Jauh seperti di Korea dan China, semuanya ada jejak-jejak “claim” mereka. Jadi, setujukah anda dengan saya bahawa kita dah jumpa “raja claim” yang baru?

P.S: Nasib baik saya tak jumpa “claim” Coca Cola tu asalnya minuman tamadun purba Tamil sebelum dipopularkan mat saleh.


Sultan Beyazid II: Penyelamat Umat Islam Dan Kaum Yahudi

Jika ditanya pada sesiapa saja, mereka tentu akan mengenali Sultan Muhammad II atau Sultan Muhammad Al Fateh, pembuka kota Konstantinopel.

Kehebatan Sultan Muhammad Al Fateh dan tentera baginda menjadi catatan sejarah agung yang diiktiraf sejarawan Islam mahupun Barat. Lagi pula baginda adalah sosok pemimpin yang bertepatan dengan ciri yang disebut oleh Rasulullah saw.

Maka, dengan segala kejayaan dan legasi yang ditinggalkan ini telah membayangi perjalanan anak sulung baginda iaitu, Sultan Beyazid II. Permulaan pemerintahan Sultan Beyazid II tidaklah begitu diiktiraf oleh para wazir dan sebilangan rakyat yang masih sayang akan ayahandanya.

Tapi, Sultan Beyazid tidak mengalah dan meneruskan apa yang telah ayahandanya lakukan. Sultan Beyazid II lebih dikenali dengan gelara ‘Veli’ atau Sang Wali.

Kenapa baginda diberi gelaran sebegini?

Sultan Beyazid II tidaklah seagresif ayahandanya dalam meluaslan jaj4han t4kluk Turki Uthmaniyah. Baginda lebih fokus kepada amal keagamaan dan masyarakat.

Baginda cuba untuk mendidik masyarakat Uthmaniyah ketika itu dengan pendidikan agama dan bukan dengan p3rang yang membvnuh jiwa tidak berdosa.

Ini menyebabkan ada rakyat yang cuba mengambill kesempatan dengan melakukan pemberontakan. Di tambah pula dengan p3rang saudara yang berlaku antara adiknya iaitu Sultan Cem yang menjadi gabenor Anatolia.

Puncak kegemilangan Sultan Beyazid II adalah ketika mana baginda telah berupaya menyelamatkan pelarian Islam dan Yahudi dari Andalusia (Sepanyol) dari kekejaman Raja Ferdinand dan Ratu Isabella

Tahun 1492 menjadi titik hitam buat kerajaan Islam Andalusia kerana telah diratah oleh kerajaan Kristian Kastilia dan Aragon untuk membalas dendam dan merampas semenanjung Iberia tersebut.

Pada ketika ini, kekhalifahan Turki Uthmaniyah muncul sebagai kuasa Islam baru yang menaungi beberapa empayar Islam sedia ada.

Seramai lebih kurang 150,000 pelarian Islam dan Yahudi telah diselamatkan oleh Turki Uthmaniyah dari dibvnuh. Mereka dihalau sehelai sepinggang sehingga dikatakan hanya minum air laut untuk hidup.

Tokoh tokoh armada laut Uthmaniyah mula muncul ketika ini antaranya Kamal Reis, Kapten Yusuf Ashfur (Jack Sparrow) dan Kapten Barbossa.

Mereka telah membawa pelarian ini ke wilayah Turki Uthmaniyah iaitu Istanbul, Edirne dan Salonika. 3 wilayah menjadi pusat penempatan mereka yang utama.

Dan inilah permulaan kepada orang Yahudi berada di Turki. Mereka telah diberikan hak sama seperti orang Islam dari segi pendidikan, ekonomi dan juga ketenteraan.

Mereka juga diberikan peluang untuk mengajar dan menjadi seseorang di dalam pemerintahan. Zaman ini muncul tokoh tokoh ilmuan Yahudi yang tenggelam ketika di Andalusia.

Ketika zaman Sultan Beyazid II ini merupakan zaman penyelamat kepada orang Yahudi. Mereka tidak menjangka akan diselamatkan oleh kerajaan Islam yang mereka musuhi.

Jiwa kemanusiaan yang tinggi pada Sultan Beyazid II menyebabkan baginda dihormati oleh kawan dan lawan.

Baginda boleh saja mengenepikan segalanya kerana pelarian Andalusia bukan di bawah wilayahnya. Jiwa kemanusiaan yang dibentuk oleh ayah dan gurunyalah menyebabkan baginda tidak membiarkan malah meraikan.

Inilah kisah ringkas seorang pemimpin berjiwa manusiawi yang digelar Sang Wali.


Masjid Agung Xian

Bagi
yang pernah berkunjung ke China, pasti sudah pergi ke merata tempat dari
Beijing hinggalah ke Xian. Di Xian, antara tempat yang menjadi tumpuan
pelancong ialah Makam Qin Shi Huang, Muzium Sejarah Shaanxi dan Masjid Agung
Xian. Masjid ini menjadi tumpuan penduduk Islam di Xian dan menjadi tempat
tarikan pelancong yang popular di wilayah itu. Kebanyakan majoriti pembinaan
masjid berkenaan dibuat semasa era Dinasti Ming.

Masjid
Agung Xian turut dikenali sebagai Masjid Huajue berikutan ia terletak di alamat
30, Huajue Lane. Masjid ini turut dikenali sebagai Masjid Agung Timur kerana
terletak di sebuah timur sebuah lagi masjid tertua di Xian iaitu Masjid
Daxuexi. Berdasarkan rekod sejarah terutama catatan tablet batu di masjid
berkenaan, ia dikatakan dibina pada tahun 742 Masihi semasa era Maharaja
Xuanrong dari Dinasti Tang. Masjid tersebut dibina sebagai tanda penghormatan
kepada pendakwah-pendakwah Islam yang tiba di China semasa era dinasti
berkenaan dan sejak itu, lebih banyak masjid dibina di serata China. Proses
penambahbaikan dan penambahan bangunan dibuat semasa era Dinasti Song, Yuan,
Ming dan Manchu.

Masjid
ini berkeluasan 6,000 meter persegi dan merupakan sebuah kompleks bangunan yang
mempunyai lima laman. Di laman pertama, laman ini mempunyai sebuah pintu
gerbang kayu setinggi sembilan meter dengan jubin lantai yang disadur. Pintu
gerbang ini dikatakan dibina pada abad ke-17 dan ada tiga kamar di antara pintu
gerbang berkenaan. Tiga kamar ini digunakan sebagai tempat pameran sesetengah
perabot era Dinasti Ming dan Manchu. Di laman kedua pula, wujud satu batu
bersurat yang menampilkan ukiran skrip kaligrafi Mi Fu (penulis kaligrafi era
Dinasti Song) dan Dong Qichang (penulis kaligrafi era Dinasti Ming).

Di
laman ketiga Masjid Agung Xian atau lebih tepat pada pintu masuk laman
berkenaan, wujud sebuah dewan yang mengandungi pelbagai ukiran dari pelbagai
era. Sementara di tengah-tengah laman pula ialah Menara Xingxin yang menjadi
tumpuan pelancong di mana pada satu ketika ia pernah memainkan peranan sebagai
menara bagi muazzin melaungkan azan. Laman keempat inilah yang menempatkan
dewan solat di mana ia mampu memuatkan lebih seribu orang pada satu-satu masa.
Secara keseluruhannya, masjid ini merupakan manifestasi gabungan seni bina
China dengan fungsi yang dinyatakan syarak.

Contohnya,
kebanyakan bangunan di China dibina sepanjang garisan utara-selatan bagi
mengikut kaedah feng shui. Walaupun Masjid Agung Xian dibina berpandukan arah
kiblat ke Kaabah di Makkah, ia masih dibina mengikut garisan feng shui. Selain
itu, masjid ini turut menampilkan ukiran kaligrafi China dan Arab di mana
sesetengah ukiran menghasilkan gaya baru dikenali sebagai Sini. Sini merupakan
teks bertulis Arab tetapi dihasilkan mengikut kaligrafi China.

Sementara
dewan solatnya merupakan sebuah bangunan yang dibina dari kayu balak berkualiti
dengan mempunyai bumbung limas yang disokong dengan pendakap kayu yang dicat.
Dewan ini turut mengandungi enam serambi anjung dan lima buah pintu. Ia dibina
di atas sebuah platform batu yang besar yang disusun dengan pelepar/susur
tangga yang menarik. Dewan ini terdiri daripada tiga buah bangunan yang
bersambung dari belakang. Hiasan dalaman dewan ini fokus kepada kawasan kiblat
di mana dinding belakangnya dipenuhi dengan ukiran kayu yang mengandungi elemen
flora dan kaligrafi.


Kewujudan Bukti Kehidupan Di Planet Zuhrah Ditemui?

Sidang media Persatuan Astronomi Diraja (Royal Astronomical Society, RAS) bertarikh 14 September 2020 membawa bersama satu khabar angin yang menggemparkan: iaitu kita MUNGKIN menemui bukti kewujudan makhluk hidup di planet Zuhrah. Perkataan “MUNGKIN” itu harus diberikan penekanan kerana sejujurnya masih banyak perkara yang memerlukan penyelidikan lanjut. Apa yang sebenarnya ditemui pasukan Jane Greaves ialah kewujudan gas fosfina yang pekat di atmosfera Zuhrah. Lalu apa kaitannya dengan makhluk hidup?

Persoalan tentang kewujudan makhluk yang berasal dari planet selain Bumi adalah persoalan yang menarik dan pencariannya dipandu oleh bidang astrobiologi. Antara persoalan yang dibawa oleh bidang ini ialah bagaimana kita boleh mengenal pasti kewujudan makhluk asing serta apa bentuk kehidupan yang boleh muncul di planet-planet selain Bumi. Ahli astrobiologi menyarankan agar kita cuba mencari sesuatu yang dipanggil “biopetanda” iaitu kesan-kesan yang dihasilkan oleh makhluk hidup.

Mari kita ambil contoh yang dekat, iaitu Bumi. Satu makhluk yang bertebaran menutupi muka Bumi ialah pokok-pokok sekalian spesis. Proses fotosintesis membolehkan pokok-pokok ini menghasilkan makanan mereka menggunakan karbon dioksida, air dan cahaya matahari. Sisa daripada proses ini ialah oksigen dan ia dilepaskan bebas merayau di atmosfera Bumi. Maka, oksigen ini boleh dijadikan biopetanda wujudnya makhluk penghasil oksigen seperti pokok.

Jadinya, kandungan oksigen planet-planet lain boleh dicerap sebagai biopetanda planet tersebut. Namun, oksigen bukanlah satu-satunya gas biopetanda yang pernah diutarakan. Ada lagi calon-calon gas yang mungkin boleh dijadikan biopetanda. Salah satunya ialah gas fosfina.

Fosfina (simbol: PH3) ialah sejenis sebatian yang mempunyai satu atom Fosforus yang diikat bersama tiga atom Hidrogen. Kalau di Bumi, gas fosfina ini kebanyakannya dihasilkan oleh makhluk atas dua sebab. Sebab pertama ialah untuk membunuh tikus atau serangga. Sebab kedua ialah ia dihasilkan di persekitaran anaerobik iaitu perkataan saintifik yang merujuk kepada keadaan tiadanya oksigen.

Pasukan Jane Greaves mencerap kandungan fosfina di planet Zuhrah dengan harapan mencari biopetanda yang disebutkan itu. Mereka mendapati terdapat lebih kurang 20 zarah fosfina dalam kalangan satu bilion zarah (bahagian per bilion, ppb) dalam lapisan atmosfera Zuhrah yang sederhana panas. Umpamanya, ada 20 butir beras “fosfina” dalam timbunan 20,000 kg beras “lain-lain”.

Nampaknya 20 ppb fosfina itu kelihatan seperti tidak banyak, tetapi kita harus faham bahawa gas fosfina boleh dileraikan oleh atmosfera Zuhrah yang sangat berasid serta cahaya ultralembayung yang dipancarkan matahari. Kalau tiada mekanisma penghasilan fosfina, bagaimana kandungan 20 ppb fosfina ini boleh bertahan dalam keadaan sebegitu? Pastinya ada sesuatu yang menghasilkannya secara berterusan.

Jadi, adakah ia memberikan jawapan yang pasti bahawasanya makhluk di Zuhrah memang wujud? Tidak semestinya begitu. Dalam mencari biopetanda di planet-planet lain, kita harus berhati-hati. Ada kemungkinan bahawa ia kelihatan seperti sesuatu yang dihasilkan makhluk, tetapi sebenarnya dihasilkan secara semula jadi oleh planet tersebut.

Contohnya, planet Musytari dan Zuhal kedua-duanya mempunyai kandungan gas fosfina sekitar 4.8 ppm (bahagian per milion) untuk Musytari dan 15.9 ppm untuk Zuhal. Kedua-dua planet ini didapati mempunyai kawasan yang cukup syarat untuk menghasilkan gas fosfina secara berterusan dan semulajadi.  Tambahan pula, atmosfera mereka tidak berasid seperti Zuhrah maka gas fosfina boleh bertahan lebih lama.

Namun, setelah mengambil kira faktor-faktor semulajadi yang diketahui termasuklah kilat dan gunung-gunung berapi Zuhrah, jumlahnya masih belum cukup untuk mengisi 20 ppb gas yang dicerap mereka. Jadi adakah ini bermakna kewujudan makhluk asing adalah satu-satunya jawapan? Tidak usahlah kita terburu-buru membuat kesimpulan.

Hakikatnya, masih banyak lagi perkara yang kita tidak tahu tentang planet itu. Memetik dari bahagian perbincangan makalah mereka, “Kita tidak ada banyak maklumat: misalnya, proses fotokimia sekitar awan-awan Zuhrah itu banyak yang masih tidak diketahui.” Mereka hanya boleh lakukan kiraan berdasarkan apa yang diketahui tentang planet itu, yang tidak diketahui tidak termasuk dalam kiraan.

Harus difahami bahawa usaha-usaha untuk menghantar perayau menyelidik Zuhrah membawa kepada kehancuran perayau tersebut. Sebabnya, cuaca di Zuhrah sangat-sangat-sangatlah ganas. Akibatnya, tidak banyak data yang boleh dikutip. Pasukan Jane Greaves berharap akan ada misi ke Zuhrah yang boleh bantu memahami perkara-perkara yang tidak diketahui serta mengesahkan kaedah penghasilan gas fosfina di Zuhrah.

Kesimpulannya, saintis tidak menemui makhluk hidup di Zuhrah. Mereka menemui gas fosfina yang mungkin adalah petanda wujudnya proses di Zuhrah yang kita masih tidak tahu, ataupun petanda wujudnya kehidupan.

DAFTAR ISTILAH

Biopetanda = Biosignature
Fosfina = Phosphine
Musytari = Jupiter
Zuhal = Saturn
Zuhrah = Venus

DAFTAR GAMBAR

Gambar Utama: ESO/ M. Kornmesser/ L. Calçada/ NASA/ JPL-Caltech/ Royal Astronomical Society (CC BY 4.0), pautan: https://ras.ac.uk/news-and-press/news/hints-life-venus

DAFTAR PUSTAKA

Greaves, J.S., Richards, A.M.S., Bains, W. et al. 2020. Phosphine Gas in The Cloud Decks of Venus. Nature Astronomy. https://doi.org/10.1038/s41550-020-1174-4

Royal Astronomical Society. 2020. RAS Press Briefing – Phosphine on Venus (YouTube) https://www.youtube.com/watch?v=y1u-jlf_Olo&t=1s

Sousa-Silva, C., Seager, S., Ranjan, S. et al. 2020. Phosphine as A Biosignature Gas in Exoplanet Atmospheres. Astrobiology 2(20) 235-268 http://doi.org/10.1089/ast.2018.1954


Bagaimana Laman Sesawang Dibina: Bahagian I

Tahukah anda, untuk membina sesuatu laman sesawang, ia memerlukan kod-kod tertentu bagi seeorang programmer? Antara kod yang diguna untuk menghasilkan laman sesawang adalah Java, Javascript, JSP, CSS, HTML dan juga PHP. Selain menggunakan kod, ada sesetengah laman sesawang tidak memerlukan kod seperti yang disebutkan tadi. Mereka boleh menggunakan WordPress, Weebly, Webs dan sebagainya bagi secara atas talian atau disebut online. Jika ingin membina sesawang diluar talian atau offline, ada bebearapa perisian yang boleh digunakan contohnya Adobe Muse, Joomla dan sebagainya.

Untuk permulaan ini saya akan berkongsi bagaimana laman sesawang dibina dengan menggunakan kod HTML bagi antara muka bagi sesebuah sesawang. Selepas tamat perkongsian saya mengenai HTML, saya akan berkongsikan langkah seterusnya untuk perantaraan di antara muka depan sesawang dan bagaimana di belakang sesawang itu berfungsi.

Apa itu HTML?

HTML bermaksud Hyper Text Markup Language. Pelayar seperti Google Chrome, Mozilla Firefox, Internet Explorer dan pelbagai lagi. Dengan pelayar ini, setiap kod HTML akan dapat memaparkan setiap document atau muka yang ingin dipaprkan. Setiap fail HTML tidak menggunakan sambungan seperti .txt atau .docx. Ianya menggunakan .htm atau .html. Tidak percaya? Anda cuba kod ini.

Sejarah HTML

Pada tahun 1989, Tim Barners-Lee telah mencipta World Wide Web atau dikenali sebagai WWW. Dia telah menulis untuk pertama kalinya yang melibatkan Web client atau server (pangkalan data) pada tahun 1990. HTML yang versi pertama direkabentuk bersempena dengan struktur sesawang dan pelayar sesawang yang pertama iaitu Mosaic pada tahun 1993. Beliau juga adalah pengasas kepada World Wide Consortium (W3C) pada tahun 1994. Kini, W3C telah menjadi sebagai sesawang yang utama bagi piawaian sesebuah organisasi.

HTML

Setiap elemen pada HTML akan dinyatakan menggunakan label HTML. Setiap label yang anda dapat lihat seperti contoh di atas akan mempunyai 2 sifat iaitu < dan >, atau dipanggil sebagai kurungan bersegi. Ada sesetengah label ia akan mempunyai pasangan mereka contohnya <br> dan </br>. Untuk label yang pertama bagi setiap pasangan akan dijadikan label permulaan, manakala pada label kedua itu akan dijadikan sebagai penghujung label.

Keseluruhan dokumen perlu ada label <html> kerana ia umpama ibu bapa kepada setiap label. Dalam dokumen ini juga perlu adanya kepala dan juga badan bagi sesebuah sesawang. Untuk label <title> pula, ia akan memaparkan tajuk bagi dokumen tersebut, di mana ia akan dipaparkan pada palang di jendela pelayar.

Jika anda perasan, setiap laman sesawang perlu log masuk tidak kira apa jua sesawang dan contohnya ialah Facebook sendiri. Saya akan berkongsikan sedikit antara muka untuk log masuk dan juga daftar masuk.

Untuk menghasilkan antara muka log masuk atau daftar masuk, ia memerlukan label Form. Form atau borang dalam istilah melayu, ia biasanya digunakan untuk mendapatkan maklumat daripada pelayar untuk server. Label untuk sesebuah Form adalah <form> dan sudah semestinya setiap pembuka mesti ada penutupnya iaitu </form>. Saya selitkan sedikit contoh yang anda boleh cuba lakukannya sendiri dan lihat hasilnya.

Nantikan sambungan seterusnya di bahagian 2.

-MAF-


Nga Kor Ming Dan MCA Tak Faham Sensitiviti Rakyat Malaysia

Pengalaman kena terajang dari Putrajaya tidak cukup rupanya untuk ahli-ahli politik Pakatan Harapan faham roh sosial Malaysia. Masih ada yang menangguh air keruh apabila pihak polis menjalankan kerja di negeri Pulau Pinang.

Bagi yang tidak tahu, orang awam telah melaporkan tentang sebuah restoran di Jalan Icon City, Juru.

Rupanya ramai tidak berpuas hati kerana premis tersebut menghiasi dinding dengan elemen-elemen komunisme (Imran, 2021).

Dan pengurus muda tersebut didapati sebuah lagi restoran sama di Pulau Tikus.

Tindakan pantas dibuat polis, yang membuang hiasan tersebut.

Walau bagaimanapun, ada beberapa pihak yang tidak berpuas hati dengan tindakan polis.

Tan Teik Cheng mempertahankan restoran tersebut bagi pihak Pertubuhan Cina Malaysia (MCA).

Poster tersebut katanya sekadar hiasan sahaja. Pihak polis patut menguruskan isu ini lebih baik lagi (Chern, 2021). Sebagai sebuah parti dalam kerajaan, pendapat yang bertembungan dengan pihak berkuasa memang tidak patut dibuat.

Malah MCA sendiri hanya memenangi satu kerusi sahaja dalam pilihan raya umum (kerusi kedua dimenangi setahun kemudian). Itu tidak menjadi penghalang buat kerajaan untuk memberikan jawatan menteri pada ahli MCA.

Pemikiran sebegini sebenarnya menyukarkan penyatuan masyarakat. MCA sudah sekian lama bersama Barisan Nasional, jadi sepatutnya lebih arif perihal tanggapan orang ramai yang mengundi pada ideologi komunisme.

Tetapi MCA nekad memutihkan keadaan, walhal jelas lagi terang restoran tersebut memaparkan hiasan komunis.

Ada banyak lagi hiasan yang lebih layak diletak pada dinding restoran. Warna-warni Malaysia jauh lebih relevan.

Mercu tanda dan pencakar langit negara lebih layak. Pemimpin negara, sekalipun dalam kalangan orang Cina, juga boleh dinaikkan. Tetapi Mao Zedong yang jauh juga dimuliakan.

Tidak cukup dengan MCA, Nga Kor Ming daripada Parti Tindakan Demokratik (DAP) tidak melepaskan peluang. Tanggapan orang ramai yang menyekutukan MCA dan DAP semakin berasas pula sekarang.

Kenyataannya adalah seperti berikut, “kerajaan pintu belakang (Perikatan Nasional) tidak patut membuang hiasan nakal di sebuah restoran hanya kerana ada gambar pengerusi Mao (Zedong). Tolonglah, rakyat Malaysia dalam abad ke-21 ini tahu membezakan sendiri ideologi komunis dengan gimik pemasaran.”

Inilah masalah yang menerangkan dengan jelas kenapa Pakatan Harapan gagal menjadi sebuah kerajaan yang menjaminkan kesejahteraan rakyat dan kestabilan negara.

Ada beza antara Tun Abdul Razak bertemu dengan Mao Zedong, dan hiasan sebuah restoran.

Menggunakan logik Nga Kor Ming, rakyat Jerman pun sepatutnya pandai membezakan sendiri ideologi N-azi-sme dengan gimik pemasaran.

Persoalannya: seberapa banyak restoran dari Flensburg sampai Rosenheim membuat sedemikian? Berapa banyak kedai makan di seluruh Austria, terutamanya Braunau am Inn menghiasi dinding dengan elemen sama?

Padahal Austria merupakan wilayah kelahiran sebuah ideologi yang pernah menguasai seluruh Jerman Raya.

Jangankan restoran. Orang bukan Jerman pun tidak boleh mengagung-agungkan Ad-o-lf Hi-tl-er.

Contohi saja bagaimana BBC, Time dan Washington Post mengudarakan tentang kenyataan Bung Moktar Radin susulan kemenangan besar Jerman dalam Piala Dunia 2014.

Sampai Holger Michael di pejabat kedutaan menempelak Bung Moktar (Zurairi, 2014). Padahal beliau bukan seorang menteri di Malaysia ketika itu.

Jika perjµ-angan komunis ingin diputihkan seolah-olah mahu Tanah Melayu merdeka, naratif yang sama juga boleh digunakan bagi pihak Jerman dulu.

Ketepikan saja jumlah kem-ati-an yang berlaku angkara rejim berkenaan, cukup sekadar menjulang matlamat mereka.

Kononnya komunis ingin menghalau British, walhal dengan jelas menyebabkan 5,000 ke-mat-ian dalam kalangan orang awam antara 1948 hingga 1960.

Belum lagi dicampur dengan as-ak-an Chin Peng antara 1968 hingga 1989, yakni 21 tahun Malaysia tanpa pengaruh British lagi.

Jadi mengagung-agungkan komunisme pada zaman ini memanglah suatu perkara yang menghairankan.

Ini hanya menunjukkan bahawa roh sosial negara masih belum diperhalusi semua. Sebarang hujah bahawa tindakan polis boleh menjejaskan keakraban Malaysia dan China memanglah tidak masuk akal.

Malaysia dari dulu lagi mengharamkan sebuah parti berideologikan komunisme. Beijing tahu dari dulu sampai sekarang. Dan Beijing sendiri memutuskan hubungan dengan parti Chin Peng bermula Jun 1974.

Zedong pula tiada jasa langsung dengan Malaysia. Paparan elemen komunis ini jauh berbeza dengan hiasan Lady Liberty di U.S. Pizza.

Kerana pertama sekali Lady Liberty ialah mercu tanda besar Amerika Syarikat. Dan kedua pula, Amerika Syarikat tidak cari pasal dengan Malaysia sampai menyebabkan kema-tian dalam negara.

Roh sosial harus difahami untuk menjalinkan pemahaman dan penyatuan. Cuba kalau kerajaan Malaysia membiayai restoran berelemenkan Tomoyuki Yamashita di Singapura.

Ini juga suatu pro-vo-kasi terhadap kaum Cina, kerana pucuk kepimpinan Yamashita mengeluarkan perintah bµnµh 50,000 orang Cina di sana (Gunn, 2007).

Perkara ini harus berubah. Tanpa sebarang perubahan, Malaysia takkan sesekali mencapai impian penyatuan. Sebuah gulai takkan boleh siap jika rempah, ikan dan garam mendidih dalam periuk berasingan.

Untuk memahami kenapa orang Melayu tidak berpuas hati dengan hiasan ini, senang saja.

Cuba gantikan gambar Mao Zedong dengan Abu Bakr al-Baghdadi. Kalau masih ada yang tidak faham, sama ada hipokrit, buta sejarah, bodoh geopolitik atau semuanya sekali.

RUJUKAN:

Chern, L.T. (2021, Januari 3). Penang MCA says restaurant with communist-themed decorations not out to spread propaganda, posters only decorative. The Star.

Gunn, G.C. (2007). Remembering the Southeast Asian Chinese (ditapiskan) of 1941-1945. Tandfonline.

Imran, H. (2021, Januari 3). Cops raid restaurant decorated with Communism-inspired wallpaper. The Star.

Zurairi, A.R. (2014, Julai 9). Bung’s (ditapiskan) remark ‘unacceptable’, German ambassador says. Malay Mail.


Wujudnya Tumbuhan Berupa Cakar Setan

Harpagophytum ialah genus tumbuhan yang dikenali dengan nama ‘cakar setan’. Ia tumbuh hanya di selatan benua Afrika seperti Namibia, selatan Botswana, dan Afrika Selatan. Spesis pokok yang dominan dalam kumpulan genus ini ialah H. procumbens.

H. procumbens tumbuh di kawasan berpasir dan mempunyai taburan hujan yang rendah iaitu sekitar 150-300 millimeter setahun. Spesis tumbuhan ini jenis menjalar atas tanah dan sebab tumbuhan ini digelar sebagai ‘cakar setan’ ialah bahagian buahnya.

Buahnya berbeza dengan buah pokok berbunga lain yang biasanya rupa hampir bulat seperti epal dan limau. Namun buah pokok cakar setan ini rupanya seperti jari hantu atau setan yang keluar dari buah, seolah-olah buah ini mengalami mutasi.

Menurut pengkaji, kehadiran ‘cakar setan’ pada buah pokok spesis H. procumbens ada manfaatnya. Ciri ini bertindak menyangkut mana-mana haiwan merangkak yang melintasi pokok ini. Jika berjaya, buah ini akan berpaut pada kaki haiwan sehingga terlepas. Ini secara tak lansung haiwan merangkak menjadi agen pendebungaan kepada spesis H. procumbens l, seterusnya menyebarkan generasi tumbuhan baru.

Walaupun pokok ini mempunyai nama yang menakutkan, namun penduduk asal percaya akan khasiat yang terselindung dalam spesis pokok ini.

Bagi masyaralat Botswana, pokok cakar setan mampu merawat pelbagai jenis kesakitan mengikut rawatan teadisional. Dikatakan pokok ini digunakan sebagai ubat herba sembuhkan keradangan dan ubat tambahan vitamin (supplement) namun tidak ada kajian saintifik lagi yang mengesahkan khasiat pokok ini. Khasiat yang hanya disahkan pakar perubatan hanyalah menyembuhkan sakit tulang balakang saja.

Kerana khasiat yang hadir dalam pokok H. procumbens, pokok ini menjadi tanaman komersial untuk penghasilan ubat-ubatan tradisional. Demi memastikan tumbuhan ini tidak diancam kepupusan akibat kerakusan manusia, negara Namibia, Botswana, dan Afrika Selatan melaksanakan polisi perlindungan spesis haiwan ini, sekaligus seimbangkan pengeluaran ubat-ubatan tersebut. Pokok cakar setan buat masa ini tidak mengalami ancaman kepupusan.

RUJUKAN:

Mncwangi, N.; Chen, W.; Vermaak, I.; Viljoen, A.M.; Gericke, N. (2012). “Devil’s Claw – a review of the ethnobotany, phytochemistry and biological activity of Harpagophytum procumbens”. J Ethnopharmacol. 143 (3): 755–71

Ib Friis and Olof Ryding (Editors) Biodiversity Research in the Horn of Africa Region: Proceedings of the Third International Symposium on the Flora of Ethiopia and Eritrea at the Carlsberg Academy, Copenhagen, August 25-27, 1999 (2001), p. 65


Menyangkal Pesepsi Buruk Terhadap Hufflepuff

Hufflepuff merujuk kepada salah satu rumah dalam Universiti Sihir Hogwarts siri Harry Potter karya J.K. Rowling. Setelah dipilih untuk menuntut di Hogwarts, pelajar akan dipilih dahulu rumah mana yang sesuai untuk beliau.

Pemilihan ini bukan rambang macam nak pliih rumah sukan kat sekolah rendah, tidak. Tapi pemilihan dibuat oleh Sorting Hat berdasarkan kepada perwatakan pelajar itu sendiri. Kalau yang masuk Hufflepuff ini, biasanya orang-orang yang penyabar, lembut, rajin dan kadang-kadang (bukan semua) baik yang amat.

Antara pelajar Hufflepuff dalam Siri J.K. Rowling ini ialah Cedric Diggory dan Newt Schamender. Cedric Diggory diceritakan dalam siri Goblet of Fire, seorang yang rajin, popular dan berjaya. Watak utama Harry Potter pun dengki dengan dia. Berbanding dengan Harry yang dapat pujian dan pengiktirafan kerana ibu dan ayahnya, Cedric berusaha untuk mendapat tempatnya.

Malah, orang-orang macam Hufflepuff ini kebanyakan orang tidak akan mempertikaikan kejayaan yang diperoleh mereka, kerana mereka memang rajin berusaha, dan mereka merendah diri. Kalau mereka gagal, tidak salahkan diri dan taktikal yang salah, tapi salahkan usaha mereka. Kalau kalah atau gagal, mereka akan lebih berlatih dan berusaha.

Newt Schamander juga dilihat terlalu baik untuk dunia yang kejam ini. Beliau sungguh empatetik terhadap binatang-binatang dikala manusia sekelilingnya mengejar kemewahan dan tidak mempedulikan alam sekitar. Kat Malaysia pun, kes kek3jaman terhadap haiwan ini semakin meningkat, dengan lebih 90% kes yang dilaporkan adalah melibatkan anjing dan kucing [1]. Bukan haiwan liar. Haiwan peliharaan tu.

Namun, Hufflepuff tidak begitu disukai oleh masyarakat kita khususnya Potterhead kerana bagi mereka dan bagi kebanyakan masyarakat sekalipun, perwatakan rumah Hufflepuff ini dianggap membosankan, tiada personaliti, mudah dipijak dan menjadi punca adanya kes-kes buli dalam organisasi [2].

Walaupun hanya fandom fiksi semata-mata, namun dari sini kita dapat lihat realiti masyarakat kita yang kebanyakannya berlagak Machiavellian dengan Hobbesian [3], anggap semua manusia tidak ada yang boleh dipercayai, hubungan manusia hanya untuk kepentingan dan orang baik sentiasa dipijak (nice guys finish last).

Penulis ingin menegaskan bukan sahaja tidak mengapa kamu seorang yang berhati baik, tapi semua orang perlu berazam untuk menjadi seorang ‘Hufflepuff’. Sebagai penduduk Bumi, adalah membimbangkan jika kita dapati kebanyakan manusia berfikiran serong terhadap orang yang baik, jadi berikut ialah hujah penulis kenapa perlunya orang-orang ‘Hufflepuff’ ini.

Falsafah dan motto bilik Hufflepuff ialah “Always Do the Right Thing, Just Because…” buat baik hanya kerana. Berbanding dengan perwatakan rumah yang lain, Hufflepuff menekankan falsafah buat baik sebagai asas kehidupan. Berbanding dengan Ravenclaw yang buat baik kerana itu tindakan yang bijak, Griffyndoor yang buat baik kerana keberanian dan Slytherin yang buat baik kerana menguntungkan diri, Hufflepuff lebih suka buat baik kerana tanpa sebab.

Kriteria sebegini banyak ditekankan oleh falsafah lama seperti Confucianism yang mengatakan bahawa ketamadunan adalah berpegang kepada nilai-nilai yang perlu dipupuk secara hierarki seperti nilai tradisi, kesetiaan dan hormat menghormati [4].

Selain itu, seorang lagi filsuf Mozi juga berpendapat semua orang patut dilayan secara sama rata [5], dan kita patut layan manusia lain dengan apa yang kita mahu manusia lain layan kita (treat others as we wish others would treat us). Falsafah-falsafah inilah yang membentuk perwatakan orang-orang macam Hufflepuff, bukan kepentingan yang dikejar tapi aturan dunia yang harmoni.

Jadi tidak tepat untuk mengatakan Hufflepuff ini naif dan tiada personaliti, kerana sama seperti rumah-rumah Hogwarts yang lain, Hufflepuff juga memiliki falsafah tersendiri.

Dalam buku The Republic tulisan Plato, Socrates ada berhujah dengan Adeimantus dan Glaucon, dua pemuda aristocrat Athens tentang makna ‘just city,’ iaitu bandaraya yang adil. Socrates yang bijaksana berpendapat bahawa bandar yang adil ini dinilai dari sudut kemuliaan hati penduduk/individu. Sama seperti Hogwarts, jiwa kita juga dipecahkan kepada beberapa bilik [6], mengikut Socrates.

Bilik yang pertama ialah jiwa (soul), yang pada pendapat penulis, memberi inspirasi kepada J.K.Rowling untuk membentuk Hufflepuff. Mengikut kata Socrates,“He who would be happy desires both for their own sake and for the sake of their results.” Mereka yang bahagia ialah atas mereka secara peribadi berasa bahagia dan pekerjaan mereka membahagiakan orang lain.

Socrates juga berkata ini adalah kelas tertinggi dalam masyarakat. Jadi untuk membentuk kemasyarakatan yang baik, adalah penting untuk penduduknya baik, bukan bijak seperti Ravenclaw, berani seperti Griffyndoor atau berketurunan mulia seperti Slytherin. Malahan, matlamat ketiga-tiga rumah di atas adalah untuk menjadi Hufflepuff, bukan sebaliknya.

Dalam dunia realiti, Hufflepuff dianggap ketinggalan dalam hidup. Dunia sekarang pakai hukum alam, yang kuat akan makan yang lemah. Mana boleh orang-orang Hufflepuff berjaya dalam hidup. Ini pandangan golongan singkat pemikiran. Tidak dinafikan dunia sekarang penuh dengan penipu dan penyangak, namun dunia ini bukan untuk mereka.

Antara contoh selebriti terkenal yang dikatakan Hufflepuff ialah Dwayne Johnson, Tom Holland (Spiderman) dan Michael Jackson. Karisma yang mereka bawa ialah karisma yang menyenangkan.

Kalau Hufflepuff ini watak yang gagal, masakan Dwayne Johnson boleh menjadi artis lelaki paling mahal bayarannya selama dua tahun berturut-turut [7]? Michael Jackson tak payah cerita lah, untuk tahun 1984 sahaja mamat tu menang 8 Grammy (rekod dunia), album Thriller sekarang masih pegang rekod dunia Jualan Album Terbaik [8].

Yang paling mengejutkan, perwatakan Hufflepuff beliau menjadikan beliau pegang rekod dunia artis paling banyak sokong badan kebajikan (39). Yang kutuk Hufflepuff tu pergi masjid pun sedekah seringgit je. Jadi kalau orang baik boleh berjaya, kenapa jadikan alasan terlalu baik sebagai kegagalan? Dan yang paling penting, kenapa tidak mahu jadi baik?

Kebaikan tidak menjanjikan kebahagiaan, tapi kebaikan itu membahagiakan.

RUJUKAN:

Bernama, “Animal cruelty on the rise in Malaysia,” www.nst.com.my, 6 October 2019. [Online]. Available: https://www.nst.com.my/news/nation/2019/10/527524/animal-cruelty-rise-malaysia.

R. Rusak, “Harry Potter: 10 Reasons Why Hufflepuff Is The Worst House,” screenrant.com, 8 June 2020. [Online]. Available: https://screenrant.com/harry-potter-hufflepuff-worst-hogwarts-house-cedric-diggory-jk-rowling/.

S. Jacobson, “What is Machiavellianism in Psychology?,” harleytheraphy.co.uk, 8 January 2015. [Online]. Available: https://www.harleytherapy.co.uk/counselling/machiavellianism-psychology.htm.

Song,J. & Jiao,X.,, ” “Confucius’ Junzi (君子): The conceptions of self in Confucian”,” Journal of Educational Philosophy & History, vol. 13, pp. 1171-1179, 2018.

factsanddetails.com, “MOZI AND MOHISM,” factsanddetails.com, [Online]. Available: http://factsanddetails.com/china/cat3/sub69/entry-5572.html. [Accessed September 2020].

T. Plato (edit oleh Bowdon, The Republic ; The Influential Classic, 2012.

BBCnews, “Dwayne ‘the Rock’ Johnson is highest-earning male actor,” www.bbc.com, 12 August 2020. [Online]. Available: https://www.bbc.com/news/world-us-canada-53746050#:~:text=Dwayne%20%22the%20Rock%22%20Johnson%20has,the%20Netflix%20thriller%20Red%20Notice..

Guinnessworldrecords.com, “Best-selling album,” guinnessworldrecords.com, [Online]. Available: https://www.guinnessworldrecords.com/world-records/70133-best-selling-album. [Accessed Spetember 2020].


Stesen Jana Kuasa Eletrik Yang Ditubuhkan Ulama Melayu

Baru-baru ini Nusantara telah dikejutkan dengan penemuan hebat Naufal Raziq, remaja berusia 14 tahun dari Kota Langsa, Aceh. Beliau berjaya menghasilkan tenaga elektrik dari pokok kedondong. Anak-anak yang genius begini mesti dijaga dengan baik dan dibangunkan potensi pada dirinya semaksima mungkin. Inilah yang dilakukan oleh kerajaan-kerajaan Islam yang lampau.

Hasil penemuan Naufal ini berjaya menyediakan kemudahan elektrik kepada penduduk kampungnya. Penemuan Naufal ini mengingatkan saya pada seorang lagi hamba Allah di Sabah yang berjaya mencipta stesen janakuasa elektrik mini di Sabah.

Abdul Hamid bin Jasmin yang merupakan seorang tukang kebun telah berjaya mencipta stesen hidroelektrik mini di Kg Libang Laut, Tambunan, Sabah pada tahun 2003. Hasil ciptaan beliau ini telah mampu menyediakan kemudahan elektrik kepada masyarakat kampungnya & kampung sekitar. Penciptaan ini dilakukan akibat bekalan elektrik sukar sampai ke kampungnya.

Pada tahun 1956, Syeikh Abu Bakar Al Baqir telah menubuhkan sebuah janakuasa elektrik di Gunung Semanggol melalui Persatuan Ihya Asy Syarif yang ditubuhkan & dipimpin olehnya. Janakuasa elektrik ini mampu menyediakan bekalan elektrik kepada penduduk2 Gunung Semanggol.

Penubuhan janakuasa elektrik ini dilakukan selepas beliau bebas dari dipenjarakan Inggeris selama 4 tahun bermula tahun 1948. Penubuhan janakuasa elektrik ini dibuat bagi membuktikan bahawa orang2 Melayu boleh maju sendiri tanpa bantuan penjajah Inggeris.

Bayangkan berapa banyaknya pahala yang diperolehi oleh Naufal, Tuan Abdul Hamid & Ustaz Abu Bakar Al Baqir. Mereka ini tergolong dalam hadith Rasulullah صلى الله عليه وسلم :
احب الناس الى الله انفعهم للناس

“Manusia yang paling dicintai Allah ialah mereka yang memberikan manfaat kepada manusia yang lain” (Riwayat Ath Thabrani)

Jika mengikut sejarah kegemilangan tamadun2 dunia, selalunya kreativiti yang menghasilkan inovasi itu hadir bila adanya tekanan. Namun bagi umat Islam, sama ada wujudnya tekanan atau tidak, inovasi mesti diperbanyakkan & digiatkan seperti mana zaman kegemilangan Islam lampau bagi memenuhi hadith Rasulullah iaitu menjadi manusia yang paling dicintai Allah kerana memberi manfaat pada manusia yang lain.


Kisah Jurutera Dan Penukul

Kebanyakan orang tahu kisah tentang seorang jurutera tua dengan penukul ini. Pelbagai versi cerita ini pernah ditulis ataupun diceritakan dalam seminar atau taklimat.

Kisahnya begini…

Pada satu hari, sebuah kilang mengalami masalah pada bahagian enjin pemprosesan. Pelbagai cara telah dilakukan namun gagal menyelesaikan masalah kerosakan itu.

Pengurus kilang itu akhirnya memanggil seorang jurutera tua yang pernah bekerja disitu suatu masa dulu. Pada hari yang ditetapkan, lelaki tu itu muncul untuk membuat pemeriksaan. Dia datang dengan peralatan lengkap.

Jurutera tu itu membuka beg peralatannya dan mengambil penukul kemudian memasuki bahagian enjin pemprosesan. Dia berjalan disekeliling kawasan enjin sekitar dua jam sambil diperhatikan oleh pengurus kilang itu. Sampailah pada satu bahagian paip, jurutera itu mengetuk bahagian itu beberapa kali. Enjin itu kembali berfungsi dan masalah kerosakan itu telah diatasi.

Keesokan harinya, pengurus itu menerima invois untuk perkhidmatan yang telah dilakukan oleh jurutera itu bernilai RM1000. Disebabkan tidak berpuas hati dengan jumlah dalam invois itu, dia meminta kerani membalas invois itu untuk meminta jurutera itu menyenaraikan jumlah dan senarai kerja. Dia hanya melihat jurutera itu mundar mandir dengan penukul kemudian megetuk paip beberapa kali.

Kemudian, jurutera itu menghantar semula invois itu dengan senarai harga.

Kerja mengetuk paip : RM1

Tahu paip mana perlu diketuk : Rm999.

Ada versi lain mengatakan jurutera itu mundar mandir dengan sebatang pen. Kemudian menanda pangkah pada paip yang perlu ditukar. Selepas paip itu ditukar, enjin itu kembali berfungsi.

Maka invois yang dihantar jadi begini.

Kerja menanda X : Rm1

Tahu paip mana perlu ditanda : RM999

Kisah ini muncul paling awal pada tahun 1908 dalam sebuah jurnal bertajuk “The Journal of the Society of Estate Clerks of Works” of Winchester, England.

He looked at the machine for some moments, and talked to it as a man talks to a horse, and then climbed into its vitals and called for a hammer. There was the sound of a “tap-tap-tap,”

To tapping machine with hammer, 10s.; to knowing where to tap it, £10; total, £10. 10s.”

Kisah kedua muncul dalam majalah Forbes pada tahun 1921. Ianya diletakkan pada bahagian humor dan dihantar oleh seorang pembaca daripada Kanada.

Seorang pakar dipanggil untuk memeriksa mesin yang mengalami kerosakan. Dia mundar mandir beberapa minit. Kemudian dia mengetuk beberapa bahagian selama 10 minit. Dua hari selepas itu, invois bernilai 250 Dollar diterima oleh pihak kilang.

To tapping machine with hammer…$1.00

Knowing where to tap ………………$249.00

Penulis karya ini turut diberikan anugerah daripada Forbes.

Pada Mac dan April 1922, kisah ini dicetak dalam akhbar Minnesota Daily Star di Minneapolis dan akhbar The Rock Island Argus” di Rock Island, Illinois. Pada tahun sama bulan november, kisah ini sekali lagi dicetak dalam akhbar The Daily Mail di Yorkshire, England.

Versi pada tahun 1928 agak berbeza. Ianya ditulis oleh Charles R. Wiers dalam satu artikel. Kali ini bukan dengan penukul sebaliknya skru yang diketatkan. Jumlah invois bernilai 200 dollar.

“Turning one bolt, $1.00; knowing which bolt to turn, $199.00.”

Pada tahun 1937, seorang pakar dalam servis pembaikan menulis kisah ini dalam iklan.

I’m not like the machinist who was called to service something-or-other and made a charge of fifty dollars. The customer, reminding him that all he did was tap the machine with a hammer, was advised that a charge of one dollar was made for tapping; and forty-nine dollars for knowing where to tap.

Pada tahun 1955, seorang pensyarah di sebuah kolej di Iowa menceritakan kisah ini pada anak muridnya.

“An expert is someone like the plumber who sends a $25 bill for fixing a water pipe merely by tapping it,”

The bill says, ‘$1 for taping the pipe and $24 for knowing where to tap.’

Pada tahun 1965, satu artikel tentang kisah ini dikirim pada Majalah Life. Ianya dicetak atas nama Jack B. Scott, dia mengaku yang ayahnya pernah bekerja dengan Henry Ford. Kisah ini tentang seorang pekerja elektrik di kilang Ford.

Making chalk mark on generator $1.
Knowing where to make mark $9,999.
Total due $10,000.

Pada tahun 1977, seorang penganalis politik menulis kisah ini dalam versi elektrik.

A town’s electricity generator failed and various engineers were unable to fix it, so an elderly professor was summoned. He examined the generator carefully, then tapped it lightly once with a hammer, and power was instantly restored. He submitted his bill for $1,000.02 and itemized it: “Tapping — $.02. Knowing where to tap — $l,000.”

Sepuluh contoh kisah yang berlainan versi. Walau apa pun asalnya kisah ini, ianya tetap memberi pengajaran yang sama.

Pengalaman dan ilmu yang ada perlu digunakan sebaiknya. Dalam satu kilang, kalau hanya ada satu orang yang tahu selok belok lengkap sistem itu. Kesudahannya adalah seperti kisah diatas. Jika berlaku kerosakan atau masalah, hanya dia yang tahu punca masalah.

Kalau anda berada di pihak majikan pula, jangan biarkan hanya ada satu pekerja yang tahu tentang sesuatu kerja. Kisah diatas tentang jurutera tua itu pencen dan boleh dipanggil semula. Belum diambil kira jurutera tua itu telah meninggal dunia.

Menulis : RM1

Tahu apa benda nak tulis : RM999

RUJUKAN:

Knowing Where To Tap. (2017) Quote Investigator Website.
Retrieved from : https://quoteinvestigator.com/2017/03/06/tap/#return-note-15614-5


Self-Driving Car: Tak Lama Lagi Dah…

Gambarkan masa
depan, di mana memandu adalah sesuatu perkara yang telah berlalu. Anda masuk
dalam kereta anda dan memberitahu kereta ke mana anda mahu pergi. Semasa dalam perjalanan
anda, anda boleh menyemak e-mel anda dan mencari beberapa perkara dalam talian
melalui papan pemuka (dashboard)
anda. Sementara itu, di mana anda berada dan butiran lain dikesan oleh pelbagai
syarikat dari jauh.

Menurut kajian
di bawah Surveillance and Society, memandangkan
kereta memandu sendiri terus berkembang, kenderaan autonomi akan memainkan
peranan yang lebih besar dalam ekonomi digital kerana syarikat kereta dan
lain-lain memanfaatkan maklumat pelanggan yang disesuaikan menerusi teknologi
geospatial dan navigasi, menggabungkannya dengan profil kewangan pengguna yang
sedia ada.

“Kereta pandu sendiri akan menjadi mod baru untuk
pengawasan. Melalui kedudukan global, sistem, alat navigasi dan mekanisme pengumpulan
data kereta pandu sendiri, syarikat akan mendapat akses data yang sangat
kontekstual mengenai habit, rutin harian, pergerakan, dan keutamaan penumpang,” jelas Luis F. Alvarez León, penolong profesor geografi di Dartmouth.

Kereta hari ini
sudah menjadi persekitaran ruang multimedia yang sangat berkomputer tetapi
kereta memandu sendiri akan membawa ini ke tahap yang lebih tinggi. Mereka juga
akan membolehkan penumpang menghabiskan masa dengan media dalam kenderaan. Kajian
tersebut menunjukkan, ekonomi baru ini mungkin akan mencabar idea pemilikan
kereta tradisional. Ia telah mengubah “kereta menjadi satu kumpulan
perkhidmatan bukan sekadar produk.” Pengeluar kereta secara asasnya akan
menjadi platform digital untuk syarikat media, enjin carian, peruncit, vendor,
dan syarikat lain, yang bertujuan menawarkan perkhidmatan kepada penumpang melalui
sistem maklumat kereta.

Pertumbuhan
kereta pandu sendiri memerlukan rangkaian komunikasi yang lebih luas, yang akan
memberi manfaat kepada syarikat perkongsian pengangkutan, pengeluar kereta dan
syarikat lain yang memasuki ruang maklumat-sentris baru ini. “Melalui kereta autonomi, industri
automotif dan teknologi akan cenderung menjadi lebih bersepadu dengan sinergi
di seluruh geospatial, navigasi, kecerdasan buatan, industri automotif,
teknologi dan lain-lain,” kata Alvarez Léon.

Memandangkan
teknologi kereta pandu sendiri berkembang, kerahsiaan privasi dan keselamatan
memandang bagaimana syarikat akan menggunakan data peribadi tersebut.

RUJUKAN:


Kilang Bayi Nigeria

Bagaimana jika terdapat industri penjualan bayi secara semula jadi di dunia ini? Bukan bayi yang terhasil dari teknologi sains atau pun perubatan. Tetapi, bayi yang lahir secara normal dalam jumlah yang banyak kemudian dijual.

Istilah ‘kilang bayi’ menunjukkan lokasi di mana wanita disuruh atau dip*ksa untuk hamil dan menyerahkan bayi mereka untuk dijual.Kilang bayi ini berselindung di sebalik rumah bersalin dan pusat jagaan anak yatim oleh sindiket jenay*h yang terancang.

Selalunya yang mengetuai sindiket ini ialah pemilik fasiliti-fasiliti tersebut, sebahagiannya doktor perubatan. Mereka menjalankan perniagaan mereka dengan dibantu oleh para pekerja iaitu laki-laki yang ditugaskan mengh*milkan wanita-wanita mangsa p*nculikan.

Lebih mengg*runkan, sebahagian pengendali operasi itu merupakan pemb*n*h bersiri dan menjalankan aktiviti pemerd*gangan manusia.

Sindiket ini menyasarkan pelarian-pelarian yang meninggalkan kampung mereka disebabkan seranggan penggan*s B0k0 H4r4m yang aktif beroperasi di negara itu. Mereka ini tinggal dalam kem yang biasanya seramai ribuan orang.

Operasi ini bermula dengan menghantar ejen-ejen wanita ke kem tersebut. Ejen ini akan menawarkan pekerjaan sebagai pembantu rumah di kawasan Tenggara negara itu. Sasaran utamanya adalah gadis-gadis belasan tahun dan 20-an.

Pelarian yang sememangnya sedang menderita kemiskinan umpama ‘orang mengantuk disorongkan bantal’ setelah mendapat tawaran itu.Mereka berharap dapat memulakan hidup baru dengan pekerjaan itu.

Perjalanan mereka akan diuruskan oleh ejen wanita tersebut. Mereka kemudian singgah sebentar di rumah ejen itu sebagai persinggahan sebelum dibawa ke lokasi sebenar yang mengambil masa berjam-jam untuk sampai.

Di situ, mereka diserahkan kepada pengurus sindiket di situ dan diarahkan untuk melakukan apa yang disuruh.Lokasi sebuah kilang di Enugru, misalnya, merupakan dua buah rumah pangsa ,setiap satu mempunyai tiga bilik dipenuhi wanita, sebahagiannya hamil.

Mangsa sindiket tersebut yang belum menyedari situasi sebenar menyangka yang mereka ditugaskan membersihkan dan melakukan kerja rumah di situ. Namun, mereka disuruh duduk berseorangan di bilik yang berasingan dari gadis-gadis itu.

Pada malam itu, seorang lelaki ditugaskan untuk memperk*sa mangsa dengan kej*m. Ada yang dis*ksa dengan tamp*ran sekiranya menjer*t atau menangis ketika diperk*sa.

Keesokan harinya, mereka dipindahkan ke bilik kongsi yang diduduki gadis lain dan hanya diarahkan ke bilik berasingan sekiranya tiba giliran mereka untuk ‘bekerja’.

Dalam masa beberapa bulan, mereka disahkan hamil. Tetapi, mereka masih juga diperk*sa tidak kira berapa bulan gadis itu hamil. Mereka tidak boleh menolak permintaan laki-laki itu dan kawasan sindiket itu dikawal oleh pengawal bers*njata untuk menghalang mereka melarikan diri.

Apabila tiba masa bayi dilahirkan, seorang bidan akan dipanggil dari luar untuk membantu mereka. Namun, bayi itu akan diambil dan si ibu akan dihantar pulang ke tempat asal mereka.

Gadis-gadis yang dihantar ke stesen bas dengan ditutup mata mereka dengan kain supaya mereka tidak dapat mengecam jalan ke lokasi itu. Mereka kemudian dibayar wang bagi membayar pengangkutan balik dan diatur perjalanan mereka terus ke rumah.

Bayi-bayi itu kemudiannya akan dijual dengan bayi lelaki berharga 2,000 hingga 2,700 USD manakala bayi perempuan berharga antara 1,350 ke 2,000 USD. Kebanyakan pembeli merupakan pasangan yang tidak dapat melahirkan anak.

Ada juga yang membeli bayi itu untuk upacara ritual. Sebahagian dari mereka menjual kembali bayi yang dibeli itu untuk mendapat keuntungan lagi. (Achagh, Ogbuabor, & Ilomuanya, 2015)

Operasi kilang bayi ini merupakan salah satu bentuk pemerdagangan manusia dan telah menjadi sumber pendapatan tetap bagi penjen*yah-penjenay*h di Tenggara Nigeria. Ia menjadikan wanita sebagai mangsa keg*nasan dan pend*raan dan sehingga kini semakin aktif beroperasi di negara itu.

Achagh, W., Ogbuabor, S. E., & Ilomuanya, A. (2015). Prevalence of Baby Factory in Nigeria: An Emergent Form of Child Ab*se, Tr*fficking and M*lestation of Human. International Journal of Interdisciplinary Research Methods, 1-12.

Kylie Kiunguyu (2019). Baby Factories Are A New Avenue gor Ill*gal Ad*ption And Human Tr*fficking. Retrieved 5 May 2020 from https://allafrica.com/stories/201910100043.html

Philip Obaji Jr. (3 May 2020). Survivors of Nigeria’s Baby Factories Share Their Stories. Retrieved 5 May 2020 from https://www.aljazeera.com/indepth/features/survivors-nigeria-baby-factories-share-stories-200420091556574.html


Sejarah Awal Kesultanan Johor Moden

Pada 1806 bertempat di Istana Lingga, Sultan Mahmud Shah III telah menabalkan Tun Abdul Rahman sebagai Temenggong Seri Maharaja Johor yang menetap di Bulang dan kawasan memerintah dan daerah pegangan adalah Tanah Besar Johor, Pulau Singapura dan pulau-pulau sekitarnya.Manakala Tun Ali ditabalkan sebagai Bendahara Siwa Raja Pahang.

Pada 1811 Temenggong Abdul Rahman membawa anak isteri serta ahli  keluarga yang lain, 150 orang pengikutnya yang diketuai oleh 3 melayu/bugis chieftain bergelar Panglima Perang dan 30 peladang gambir dan lada hitam berketurunan cina keluar dr Bulang menuju ke Singapura. Temenggong Abdul Rahman memilih sebelah kuala tepi Sungai Singapura dijadikan kawasan pemerintahan daerahnya.

Perpindahan Temenggong dengan perancangan yang rapi untuk mereka memulakan penghidupan di tanah baru. Peladang cina yang dibawa adalah untuk membuka ladang gambir dan lada hitam.’Trading business’ dijalankan dikalangan penduduk dan pedagang yang datang ke Singapura.Maka kawasan penempatan di sana bukanlah kampong nelayan semata-mata.

Sedikit petikan dalam manuskrip Hikayat Johor Serta Pahang mikrofilem JQ MAL 3 Perpustakaan Universiti Singapura:

‘Sekali persetua pada suatu masa tahun 1819 Tuan Raffles datang ke Singapura ia bertanya pada Salleh (Panglima Perang Besar Daeng Mohd Salleh Bin Panglima Perang Raja Daeng Awang) ‘Siapa Raja disini’.Jawabnya Temenggong Abdul Rahman ‘.Maka kata Tuan Raffles ‘Bolehkah berjumpa dengannya’.Jawab Salleh ‘Nantilah sahaja sembah kepadanya’.Maka Salleh pon pergilah berjumpa.Jawab Temenggong ‘Jika dengan baik boleh juga aku berjumpa.Jika tiada baik aku amuk’.Maka Tuan Raffles petang itu berjumpalah dengan Temenggong dan banyaklah hadiah daripada Raffles.Maka Raffles pon bersahabatlah dengan Temenggong lalu diminta oleh Raffles diperbuat pelabuhan dan pulang.Maka tidak berapa lama datang pula Raffles ke Singapura dan ia hendak menjadikan TAR sebagai Raja Singapura.Maka jawab Temenggong ‘sahaya tiada boleh menjadi Raja sebab sahaya pangkat yang ketiga, abang sahaya di Pahang pangkat yang pertama, di Riau (YDM) pangkat kedua, Rajanya di Daik’.Maka jawab Raffles ‘ Sahaya dengar Temenggong juga bole jadi Raja, bakanya itu juga.Maka jawab Temenggong ‘Jika tuan hendakkan Raja juga, ada seorang (abang) Sultan Abdul Rahman, Tengku Hussein namanya’.Kata Raffles ‘Bolehkah kita panggilkan kemari?’Jawab Temenggong ‘Boleh’ lalu ia menyuruh utusannya menjemput Tengku Hussein ke Singapura lalu berjumpa dengan Raffles.Maka Tuan Raffles meminta semuanya dinaikkan bendera, dimasukkan meriam lalu digelarnya Sultan Hussein.Kemudian daripada itu Temenggong Abdul Rahman menulis surat ke Pahang menyatakan Tengku Hussein telah bergelar Sultan.Maka jawab Bendahara Ali darihal itu tiadalah ia mencampuri melainkan ia menyembah ke Daik juga dan apa-apa hal dari Pahang tiadalah singgah ke Singapura melainkan terus ke Daik selalu.’Penabalan Tengku Hussein sebagai Sultan oleh Raffles tidak mendapat sokongan dari Bendahara di Pahang mahupon Sultan di Daik.Perjanjian Inggeris – Belanda pada 1824 sekaligus memecahkan empayar Johor Riau Lingga Pahang.Singapura , Johor dan Pahang di bawah Inggeris.Kepulauan Riau dibawah Belanda.

Kemangkatan Temenggong Abdul Rahman

Selepas kemangkatan Temenggong Abdul Rahman pada 8 December 1825 dan digantikan oleh Tun Haji Abdullah sebagai Temenggong.Malangnya Tun Haji Abdullah tidak disukai Inggeris maka Tun Ibrahim ditabalkan menjadi Temenggong di New Harbour, Singapore, 19th August 1841 menggantikannya dengan alasan baginda mengidap penyakit gila. Pada 31 Ogos 1846 Temenggong Tun Ibrahim dimasyurkan dihadapan Sultan Ali Iskandar Shah, Sultan Lingga dan Tuanku Ja’afar, dan  Gabenor Negeri-negeri Selat di Government House, Singapura. Perjanjian antara Sultan Ali dan Temenggong Tun Ibrahim pada10 Mac 1855, secara rasminya baginda sebagai penguasa di negeri Johor dengan bergelar Temenggong Sri Maharaja Johor. Seluruh jajahan negeri Johor kini berada di bawah kekuasaannya, kecuali daerah Kesang-Muar yang masih kekal sebagai kawasan peribadi Sultan Ali.

Baginda kemudian memulakan pembangunan negeri Johor dengan membina bandar Iskandar Putri dengan  penempatan baru dan memberikan tanah untuk penanaman ladang, menggalakkan perdagangan dan memulakan pembinaan infrastruktur.  Temenggong Ibrahim berkenan melantik Panglima Perang Daeng Dapat Bin Panglima Perang Besar Daeng Mohd Salleh sebagai ketua  @ Chief Administrator dalam kerja-kerja pembinaan bangunan-bangunan di Iskandar Puteri pada tahun 1855.Setelah siap pada tahun 1858 Ungku Abu Bakar @ Wan Abu Bakar memohon perkenan daripada ayahandanya untuk memindahkan kesemua jabatan pentadbiran di Telok Belanga ke Iskandar Puteri. Pada 1860 nama Iskandar Puteri ditukar kepada Tanjung Puteri.

~Kemangkatan Temenggong Tun Ibrahim~

Selepas kemangkatan Temenggong Tun Ibrahim pada 31 Januari 1862, Ungku Abu Bakar telah menggantikan baginda dengan gelaran Dato Temenggong Sri Maharaja Abu Bakar.Temenggong Abu Bakar melantik adinda-adinda serta kerabatnya untuk melancarkan pentadbiran di Iskandar Puteri.

1.Ungku Abdul Rahman Bin Temenggong Ibrahim dilantik menjadi Wakil Maharaja Johor (1862-1875) berperanan penting dalam menguatkuasakan undang-undang kerajaan Johor.Beliau aktif dalam memajukan Johor khasnya semasa Temenggong Abu Bakar bersemayan di Singapura atau melawat keluar negeri.

2.Raja Ahmad @ Raja Kechil Bin Raja Said sebagai Residen Iskandar Puteri yang pertama.Sebagai Residen @ Pesuruhjaya mempunyai kuasa polis,pengeluar undang-undang dan waran.Beliau juga bertanggungjawab membangunkan Iskandar Puteri.

3.Ungku Abdullah Bin Temenggong Ibrahim sebagai Pesuruhjaya Kerajaan Endau dan wilayah Timur Johor

4.Ungku Abdul Majid Bin Temenggong Ibrahim sebagai Pesuruhjaya Kerajaan bagi Sungai Muar dan wilayah Pantai Barat Johor.

5.Ungku Mohd Khalid sebagai Ketua Jabatan Pendaftaran Kebun gambir, lada hitam dan kopi.

6.Ungku Ahmad Bin Tun Haji Abdullah sebagai Ahli Mesyuarat Kerajaan

7.Ungku Haji Mohamad @ Ungku Haji Ribot Bin Tun Haji Abdullah sebagai Ketua Jabatan Kerjaraya.

Dibawah Pesuruhjaya pula telah dipecahkan kepada 13 pentadbiran yang lebih kecil dipanggil Residensi. Jawatan Residen disamakan seperti Penghulu atau Orang Kaya.Kawasan Residensi dari Pantai Timur hingga ke Pantai Barat adalah Endau, Sedili, Pengerang,Tanjong Surat, Johor Lama, Lenggui, Pasir Gudang, Tanjong Kupang, Tanjong Bulas,Senggarang, Batu Pahat, Padang dan Muar.

Manakala wakil Residen bagi bahagian pulau-pulau di Pantai Timur pula adalah Encik Mahmud yang berpengkalan di Pulau Tinggi.Di Pantai Barat pula adalah Penghulu Mirdang yang berpengkalan di Pulau Pisang Pontian.Moyang Wan Nong Yahya Bin Wan Abu Talib Bin Temenggong Abdul Rahman merupakan Residen Of Tg.Surat di bahagian Timur Johor berperanan sebagai wakil Temenggong/Maharaja bagi mengutip cukai dari kangchu-kangchu cina di sepanjang Sungai Johor.Abdul Samad Bin Ibrahim (Pandak) Bin Tok Abdul Jabbar Bin Tun Othman Bin Tun Ahmad pula Residen Pantai Barat.

Pada 1 Januari 1866 upacara perasmian bandar Tanjung Puteri telah diadakan dan diberi nama baru iaitu Johor Bahru dan sekaligus diistihar sebagai ibu negeri Johor.Pada masa pembukaan ini jugalah Pasukan Polis Johor telah ditubuhkan dengan rasminya.Kemudian pada tahun 1868 Pasukan Polis Johor disusun semula oleh Mohamad Salleh Bin Perang yang kemudiannya mengetuai Jabatan Polis sebagai Pesuruhjaya Polis.

Kisah Pelayan Ke Riau

Pada 18 April 1868, baginda menghantar Dato Bentara Jaafar Bin Haji Mohamed, Ungku Haji Mohamad @ Ungku Haji Ribot Bin Tun Haji Abdullah, Laksamana Kapal Perang Wan Abu Talib Bin Wan Nong Yahya dan Rejab Bin Panglima Perang Dapat ke  Riau untuk bertemu dengan Raja Ali Haji Bin Raja Ahmad. Dalam pertemuan itu mereka mewakili Temenggong dalam menanyakan hal selok belok adat istiadat dan peraturan Kerajaan Melayu.

Ketika siri lawatan Temenggong Abu Bakar ke India dan Eropah dengan diiringi Dato Bentara Jaafar Bin Haji Mohamed dan Ungku Haji Mohamed Bin Tun Haji Abdullah pada tahun 1866, baginda sangat tertarik dengan gelaran Maharaja yang digunakan oleh Raja-Raja di India.Dalam pada masa yang sama gelaran Temenggong tidak popular dan tidak dikenali dikalangan pemerintah di Eropah.Maka baginda perlu akan satu 1gelaran yang mampu membawa  baginda lebih jauh lagi.

Pesanan Raja Ali Haji pada deligasi Johor yang ke Riau pada 26 April 1868 ‘Aku suka kita gelarkan akan dia (Temenggong) lain daripada nama Sultan atau Yang Dipertuan Johor atau Yang Dipertuan Muda tetapi nantilah aku fikirkan’. Maka pada 7 Mei 1868, Raja Ali Haji mengetuai delegasi Riau yang terdiri daripada Raja Hassan (putera Raja Ali Haji), Raja Sulaiman (putera Marhum Rashid) dan Tengku Long (putera Yamtuan Muda Mohd Yusof) menabalkan Temenggong Abu Bakar di Telok Belanga Singapura dengan bergelar Maharaja Abu Bakar.

Raja Ali Haji adalah Penasihat kepada Yamtuan Muda Riau.Selain dari menjadi tokoh politik beliau juga merupakan tokoh teologi.Peranannya sebagai ‘Penasihat’ Kerajaan Riau adalah diwarisi dari jawatan ayahandanya Raja Haji Ahmad yang bergelar Raja Tua iaitu salah seorang dari lapan Penasihat Sultan Johor-Riau.Selain dari menjadi Orang Kanan Yamtuan Muda Riau, Raja Tua bole mewakili Sultan atau Yamtuan Muda dalam memasyurkan gelaran dalam Majlis Istiadat Pertabalan

Tahun Kegemilangan Johor

Diantara tahun  1874 hingga 1895 Johor berada dikemuncak kekuasaan dan kekayaan sekaligus banyak perubahan yang berlaku dalam pentadbiran kerajaan Johor.Maharaja Abu Bakar mewujudkan Majlis  Jumaah Diraja Johor, Jemaah Menteri dan jabatan-jabatan kerajaan seperti Jabatan Penjara, Jabatan Kerja Awam, Jabatan Tanah, Jabatan Laut @ Marine (Shahbandar), Jabatan Kesihatan dan lain-lain.Selain para kerabat Diraja dan  para pembesar , terdapat juga sahabat-sahabat baginda menjawat jawatan tersebut.Beberapa jawatan bergelar telah dicipta bagi melancarkan pentadbiran.Dalam masa yang sama terdapat sekumpulan warga eropah yang bersahabat dengan baginda dilantik  menjadi penasihat.Mereka terdiri daripada pelopor ladang getah dan kopi di Johor serta para profesional.Antaranya:

1.Mr.William Hole (Setiausaha Maharaja Abu Bakar)

2.Dato Howard Bentley (Ketua Pejabat Pos),

3.Dato James Meldrum ( Pemilik Johor Steam Sawmill)

4.Dato Garland (Ketua Public Work Dept @ Jabatan Kerja Raya)

5.Mr.A.H Miltchilson (Pelopor dan Peladang Kopi)

6.Dr.Nightingale (Doktor)

7.Mr.Harry Lake (Pelombong Bijih Besi dan Jurutera)

8.Mr.Mercalfe Larken (Pelopor dan Peladang Kopi dan getah)

9.Mr.H.M Staples (Pelopor dan Peladang Kopi dan Getah)

10.Peter and Simon (Peguam)

11.Rodyx and Davidson (Peguam)

Dari Maharaja Kepada Sultan dan Anglo-Johor Treaty 1885: Sumpah Setia Melayu-Bugis

Sultan Johor-Riau Yang Dipertuan Besar tetaplah harus seorang Melayu sedangkan Raja Yam Dipertuan Muda haruslah seorang bugis

Berakhirnya pemerintahan Dinasti Bendahara di Lingga selepas kemangkatan Sultan Sulaiman Badrul Alam Shah II pada 17th September 1883, kemudian diganti oleh Sultan Abdul-Rahman Muazzam Shah ibni Raja Muhammad Yusuf al-Mahdi YDM Riau pada 18 th February 1885 di Daik.Sultan Abdul Rahman nasab lelakinya dari YDP Muda Riau.Hanya bondanya Tengku Embong Fatima binti Sultan Mahmud Muzaffar Shah dr Lingga.Dengan itu Maharaja Abu Bakar merasakan baginda lebih layak menggunakan gelaran sultan berdasarkan nasab lelakinya terus kepada Bendahara Tun Abbas Ibni Sultan Abdul Jalil Riayat Shah IV.

Pada awal 1880an gabenor Negeri-negeri Selat Sir Frederick Weld mula cuba mencampuri urusan pentadbiran kerajaan dengan harapan dapat meletakkan seorang penasihat British di Johor. Rentetan dari sikap Weld yang yang melampaui batas untuk mencampuri pentadbiran negeri Johor telah membuatkan Maharaja Abu Bakar tidak senang hati.Abdul Rahman  Bin Wan Andak (kemudian bergelar Dato Seri Amar Diraja) terpilih sebagai salah seorang penasihat senior untuk perundingan dalam Perjanjian Anglo-Johor di London.Dengan diiringi Ungku Mohd Khalid Bin Temenggong Tun Ibrahim, Abdul Rahman Bin Wan Andak dan Abdullah Bin Tahir telah belayar ke England pada 24 Mei 1885.

Rombongan ini berjaya menemui Queen Victoria. Kedua-dua pihak bersetuju untuk menandatangani perjanjian setia yang baru bagi mengukuhkan hubungan antara kerajaan Johor dan kerajaan British.Perjanjian ini ditandatangani pada 11 Disember 1885 di Pejabat Tanah Jajahan London.Sultan Abu Bakar  menandatangi perjanjian tersebut bagi pihak kerajaan Johor dan kerajaan British diwakili oleh Frederick Stanley.Perjanjian ini disaksikan oleh Abdul Rahman Bin Wan Andak dan Robert G W Herbert.Dengan perjanjian ini Maharaja Abu Bakar telah berjaya diiktiraf sebagai pemerintah yang sah bagi negeri Johor dan jajahan takluknya dengan bergelar Sultan Abu Bakar.Dalam perjanjian ini juga baginda berjaya mengenepikam negeri Johor daripada dimasukkan  ke dalam sistem Residen dibawah pemerintahan British.Antara isi Perjanjian Setia meliputi:

1. Hendaklah kerajaan Inggeris Negeri-negeri Selat dan kerajaan Johor sentiasa tulus ikhlas menjalankan ketetapan isi negeri dan bersatu menjaga langgaran musuh dari dalam dan luar.Serta sama-sama serah menyerah orang-orang salah.

2. Kerajaan Johor akan bersama-sama menyempurnakan ,diminta bersama-sama membuat ikhtiar kerana menyenangkan perniagaan dan bersama-sama mengadakan jalan darat menerusi dari Johor ke Pahang

3.Bila dikehedaki kerajaan johor boleh menerima seorang pegawai Inggeris yang berpangkat pegawai pemerintah serta disediakan rumah kediamannya.

4. Wang perbelanjaan yang digunakan di Negeri-negeri Selat diaku boke digunakan didalam negeri Johor iaitu dengan sama nilai harganya dan dapat tukarannya kerajaan Negeri-negeri Selat.

5. Sekalian pegawai-pegawai Inggeris bila-bika masa dibebaskan melalui laut Johor dan ditetapkan sempadaj laut iailah 3 batu dari pantai dan mana-mana tempat kurang dari 6 batu hendaklah dianggarkan sama tengah antara keduanya.

6. Johor tiada boleh membuat perjanjian atau membuat sebarang perhubungan bertulis dengan kerajaan lain dan tiada bole campur tangan dalam pekerjaan atau pemerintah lain-lain negeri Melayu atau memberi sagu hati kepada lain daripada rakyat Inggeris.Kiranya hendak dijalankan lebih dahulu hendaklah dengan kebenaran Inggeris

7. Kerajaan Inggeris menyertakan dan mengaku akan Yang Maha Mulia Maharaja Johor dan waris gantinya memakai gelaran ‘Sultan’ bagi negeri dan jajahan Johor.

Terdapat dua signifikan yang penting dalam perjanjian ini dari segi perspektif politik.Pertama kerajaan British mengiktiraf kedudukan keturunan Temenggong Ibrahim sebagai mewarisi takhta yang sah dalam negeri Johor. Pada 11 December 1885 Maharaja Abu Bakar dengan rasminya bergelar Sultan dan Yang Dipertuan Negeri Johor dan Jajahan Takluknya.Kedua kerajaan British secara halus telah mengukuhkan pertapakkannya di Singapura.Pada masa yang sama,British mula mengawal keadaan politik di negeri-negeri Melayu.Sesungguhnya perjanjian ini telah mengukuhkan kedudukan British di rantau ini dari segi aspek politik dan ekonomi.

Penyusunan pentadbiran kerajaan semakin teratur dan lebih sistematik penghujung 1880an.Banyak perubahan nama jawatan dikalangan pembesar-pembesar dari Telok Belanga.

A. Bagi pejabat-pejabat Kerajaan

1.Dato Jaafar Bin Haji Mohamed sebagai Menteri Besar pertama.Sebelum ini menjawat jawatan Dato Bentara sejak 1860an.

2.Dato Muhammad Ibrahim Bin Abdullah Munsyi (Dato Bentara Dalam) sebagai Setiausaha Kerajaan bagi pihak dalam.Sebelum ini menjawat jawatan Ketua Pelajaran dipanggil ‘President’ 1887 , SUK 1890 – 1893 , Timbalan Menteri Besar 1893-1904.

3.Dato Abdul Rahman (Dato Seri Amar DiRaja) sebagai Setiausaha Kerajaan bagi hal ehwal luar.Sebelum ini menjawat jawatan Penolong Setiausaha dan Penterjemah pada 1878.Pada 1884 Setiausaha Peribadi Maharaja Abu Bakar.SUK Johor 1893-1906.

4.Dato Haji Muhammad Salleh Bin Wok (Dato Hakim) sebagai Hakim Besar Mahkamah Keadilan.Sebelum ini menjawat jawatan Magistret sejak 1873

5.Dato Abdullah Bin Tahir (Dato Seri Setia Raja) sebagai Pesuruhjaya Polis Negeri menjawat sejak 1883 menggantikan Dato Bentara Luar.Pada 1905 menjadi Pesuruhjaya Kerajaan Muar dan Ahli Jemaah Menteri.

6.Dato Yahya @ Yahya Engineer Bin Awaluddin sebagai Yang Dipertua Kerja Raya, Pesuruhjaya Tanah dan Yang Dipertua Bandaraya pada 188 dan menjadi Ahli Jemaah Menteri.

7.Dato Haji Muhammad Hassan Bin Tahir sebagai Pemeriksa Kira-Kira dan Ketua Pejabat Pendaftaran Surat-surat Sungai

8.Dato Mustaffa Bin Jaafar sebagai Perbendaharaan Kerajaan.Sebelum ini menjawat jawatan Ketua Kerani di Pejabat MB 1885, Penolong Ketua Jabatan Pendaftaran 1888, Pembantu Dato Bentara Dalam di Perbendaharaan, Juruaudit Negeri dan MB ke 4 pada 1928-1931

9.Yusuf Bin Mohd Salleh sebagai Ketua Pejabat Ukur

10.Dato Mohd Khalid Bin Abdullah Munsyi sebagai Ketua Pejabat Pelajaran dan Cetak Kerajaan.Dalam masa yang sama menjawat jawatan ‘Superintendent Of School’ 1885- 1916

11.Ungku Othman Bin Ungku Abdul  Rahman sebagai Ketua Pejabat Tumbuhan.Sebelum ini pada 1891 menjadi Penolong Residen Muar dan 1901 sebagai Ahli Mesyuarat Kerajaan.

B.Jajahan Dan Daerah-daerah

1.Ungku Sulaiman Bin Ungku Daud sebagai Pesuruhjaya Besar Kerajaan 1895-1910.Bermula sebggai Timbalan SUK 1873, Timbalan Pesurujaya Polis 1874 – 1883, Pesuruhjaya Kerajaan Muar 1884 -1895

2.Dato Mohamed Bin Mahbob sebagai Pesuruhjaya Kerajaan  bagi Muar 1895-1906.Bermula sebagai guru 1880-1885. kemudian memasuki Perkhidmatan Awam Johor sebagai Inspektor Of School 1885-1890, Pesuruhjaya Polis Muar 1890-1895, Komandan Timbalan Setia Negeri, Hakim Muar, Pesuruhjaya Kerajaan Muar 1895 – 1905, Timbalan SUK 1904, SUK 1906, President of Education 1913-1918, Timbalan Menteri Besar 1915-1919, Menteri Besar 1920-1922

3.Dato Wan Jaafar Bin Wan Nong Yahya @ Dato Penggawa Timur sebagai Pesuruhjaya Kerajaan bahagian Timur Johor pada 1887.Bermula sebagai pembantu kepada bapanya Wan Nong Yahya Bin Wan Abu Talib di Tanjung Surat pada 1873 dan bergelar Penggawa Kanan pada 1885

4.Dato Mohd Salleh Bin Perang @ Dato Bentara Luar sebagai Pesuruhjaya Kerajaan bagi Batu Pahat pada 1893-1911.Bermula sebagai kerani pada 1856, Pesuruhjaya Polis pada 1868-1883, Menteri Pertanian Tanah dan Ukur pada 1870an dan Pemangku Persuruhjaya Kerajaan bagi Muar ketika ketiadaan Ungku Sulaiman Bin Ungku Daud.

5.Dato Abdul Samad Bin Ibrahim @ Dato Penggawa Barat sebagai Pesuruhjaya Kerajaan bahagian Barat Johor pada 1885.Bermula sebagai Residen Tanjung Kupang ,Kukup, Pontian dan Benut pada 1883.Ahli Jemaah Menteri pada 1895

6.Dato Wan Andak Bin Daeng Meng sebagai Pegawai Daerah Segamat – Buluh Kasap, Jementah dan Tangkak.Bermula sebagai Residen Muar (Hulu Muar) pada 1873.Menjadi Ahli Majlis Negeri pada 1886.

7.Dato Muhammad Ali Bin Kamis sebagai Residen Endau – Padang, Endau, Kahang dan Kluang.

Undang-undang Tubuh Kerajaan Negeri Johor

Pada 14 April 1895 bersamaan 8 Syawal tahun 1312H, Sultan Abu Bakar telah mengadakan satu istiadat di Johor Bahru kerana menandatangani dan pemasyhuran Undang Undang Tubuh Kerajaan iaitu Perlembagaan bagi negeri Johor yang telah disediakan oleh Jemaah Menteri-menteri Baginda yang dibantu oleh sebuah syarikat peguam di Singapura, Rodyk and Davidson.

Dalam istiadat ini Undang Undang Tubuh Kerajaan Johor itu telah ditandatangani oleh Sultan Abu Bakar, Ungku Muhamad Khalid Ibni Almarhum Temenggong Ibrahim dan Tunku Mahkota Tunku Ibrahim.Kemudian barulah Ahli Jumaah Menteri dan Mesyuarat Kerajaan.Ahli Jumaah Menteri yang menurunkan tandatangan di atas Undang Undang Tubuh ialah Ungku Sulaiman Bin Ungku Daud ( Ungku dan Dato’ Kerabat), Dato Jaafar Bin Haji Mohamed (Dato’ Menteri),Dato Haji Mohammad Salleh Bin Wok(Dato’ Hakim), Dato Syed Salim Bin Syed Ahmad Al Attas (Mufti), Dato Mohammad Ibrahim Bin Haji Abdullah Munsyi (Dato’ Bentara Dalam), Dato Mohammad Salleh Bin Perang (Dato’ Bentara Luar), Dato Wan Jaafar Bin Wan Nong Yahya (Dato’ Penggawa Timur), Dato Abdul Samad Bin Ibrahim (Dato’ Penggawa Barat),Dato Mohammad Yahya Bin Awaluddin (Jurutera), Dato Haji Abdul Rahman Bin Zainal Abidin (Kadhi), Dato Abdullah Bin Tahir (Dato’ Sri Setia Raja), Datp Yahya Bin Shaaban Al Datar, Dato Wan Andak Bin Daeng Meng , Dato  Mohamed Bin Mahbob dan Dato Abdul Rahman Bin Andak (Dato Seri Amar Di Raja).

Di antara kandungan Undang-undang Tubuh Kerajaan itu ialah:

Undang-undang Tubuh ini kemudiannya diwartakan pada 14hb September, 1895 (24 Rabiul-Awal 1333).

Semenjak ia diperakukan dan dimasyhorkan Undang-Undang Tubuh Kerajaan Johor ini telah mengalami empat kali tambahan yang berlaku di sepanjang pemerintahan Sultan Ibrahim.

Perubahan pertama pada 1 April 1908

Perubahan kedua pada 17 September 1912

Perubahan Ketiga pada 12 Mei 1914

Perubahan Keempat pada 17 Julai 1918

Di antara Kerajaan-kerajaan Melayu di Tanah Melayu dalam kurun ke 19, Kerajaan Johorlah yang mula-mula memakai Undang-undang Tubuh yang bertulis. Teks asal Undang-undang Tubuh 1895 hingga 1908 adalah ditulis dalam tulisan Jawi. Undang-undang ini (1895-1918) masih terpakai bagi Kerajaan Johor hingga sekarang.

Peruntukkan-peruntukkan dalam Undang Undang Tubuh ,khusus menetapkan zuriat perempuan tidak layak mewarisi takhta kerajaan Johor.Selain itu,zuriat lelaki dari puteri Sultan tidak layak menjadi waris , walaupon bapanya dari keturunan Raja.

Terdapat dua peruntukan dalam Undang Undang Tubuh Kerajaan Johor 1895 yang menekan dan menjamin zuriat keturunan Sultan Abu Bakar kekal menjadi Raja memerintah negeri Johor.Bahagian Pertama Fasal 2 menetapkan Raja dan Warisnya serta Waris yang lain hendaklah lelaki daripada bangsa Melayu beragama Islam dan berdarah Raja yang berketurunan daripada pemerintah Johor.Fasal 3(1) menambah, menghurai dan menguatkan syarat bahawa orang yang layak diperajakan hendaklah berbangsa melayu daripada zuriat tubuh badan dan darah daging Sultan Abu Bakar yang diakui sebenarnya sah dan halal dan daripada sebelah lelaki lepas satu keturunan ke satu keturunan yang lain hingga keturunan yang akhir. Fasal 3(2) pula menerangkan jika sekiranya pada satu masa telah habis dan tiada lagi tinggal keturunan Sultan Abu Bakar atau jika yang ada tinggal lagi didapati tidak layak selepas diadakan penyiasatan oleh Jumaah Pangkuan Negeri orang yang layak diperajakan hendaklah dia seorang lelaki daripada keturunan Almarhum Temenggong Daeng Ibrahim.Jika tiada lagi tinggal keturunan zuriat Temenggong Daeng Ibrahim atau yang tinggal didapati tidak layak setelah penyiasatan orang yang layak diperajakan hendaklah daripada zuriat Temenggong Abdul Rahman.

Sumber:

1.Manuskrip Kisah Pelayaran ke Riau dan  Hikayat Johor Serta Pahang Mikrofilem JQMAL 3 Perpustaaan Universiti Singapura,

2.Hikayat Johor, Hikayat Johor Penggal Kedua – Major Dato Mohd Said Bin Sulaiman,

3.Prince Of Pirate – Carl A.Trocky,

4.History Of Johore – Richard Olaf Winstedt

5.Sejarah Johor – Shaharom Hussein

6.Tawarikh Dato Bentara Luar – Mohd Salleh Bin Perang

7.Tuhfat Al Nafis Raja Ali Haji

8.Sejarah Johor Dalam Pelbagai Perspektif Kassim Thukiman

9.Johor 1855-1917 – Ahmad Fawzi Basri

10.Adat Istiadat Kesultanan Johor Moden 1855-2012  –  Abdul Rahim Ramli

11.Genealogical Tree of the Johore Royal Families, Government Printing Office, Johore Bahru, 1923 – Major Dato Mohd Said Bin Sulaiman

12.Personal Notes Salahsilah Family Of Tok Abdul Jabbar

13.Syair Sultan Abu Bakar Makuskrip 10 Perpustakaan Universiti Malaya.

14.Singapore And Straits Directory


Pengkaji Jumpa Kota Tamadun Maya Lama Yang Ditenggelami Air

Di tasik paling dalam di Amerika Tengah, sekumpulan saintis sedang menjalankan kajian menarik di situ selama beberapa tahun. Di Tasik Atitlan, Guatemala inilah, wujudnya sebuah kota lama Maya bernama Samabaj yang ditenggelami air pada kedalaman 16.7 meter.

Projek penerokaan, pemetaan dan merekod gambar Samabaj ini diselia oleh Muzium Negara Antropologi dan Sejarah Mexico (INAH) sejak pelancaran projek pada 2017. Projek INAH ini mendapat kerjasama dan sokongan Badan Penasihat Teknikal dan Saintifik UNESCO (STAB) dengan penglibatan saintis dari pelbagai negara seperti Argentina, Mexico, Guatemala dan Sepanyol.

Analisis para saintis mendapati Samabaj tidak dibina di kawasan pesisir Tasik Atitlan tetapi di sebuah pulau kecil di kawasan tasik sama. Ia dibina dan dihuni sekitar era Pra-Klasik Maya (sekitar 400 SM hingga 250 Masihi). Ia mempunyai semua ciri sama dengan petempatan Maya lain seperti kuil-kuil, dataran-dataran plaza dan perumahan domestik.

Tasik Atitlan terbentuk dalam kawah gunung berapi yang meletus kira-kira 84,000 tahun lalu. Ia mempunyai keluasan permukaan 130 km persegi dengan kedalaman 340 meter. Bagaimanapun, saintis percaya pada masa lalu, ia mengalami kenaikan paras air yang tinggi akibat aktiviti seismik yang dicetuskan oleh gunung berapi di wilayah sama.

Akibatnya, Samabaj yang dihuni penduduk kira-kira 2,000 tahun lalu tenggelam ke dasar tasik. Ini juga memaksa ratusan atau ribuan penduduk ketika itu menyelamatkan diri. Hari ini, tinggalan Samabaj yang masih utuh dilihat menawarkan peluang kepada pengkaji arkeologi melihat sejarah silam orang Maya yang pernah menghuni kota itu.

Sehingga hari ini, tiada siapa mengetahui pembina asal Samabaj. Tetapi melihat sejarah sekitarnya, manusia yang tinggal di pesisir Tasik Atitlan kira-kira 2,000 tahun lalu ialah Tz’utujil dan Kaqchikel. Namun begitu, bagi orang Maya hari ini, puak Kaqchikel dianggap pengkhianat kepada bangsa mereka sendiri.

Ini kerana pada abad ke-16, puak ini bekerjasama dengan Conquistador bagi menentang musuh ketat mereka, Tz’utujil dan K’iche’ Maya. Walaupun berjaya menewaskan kedua-dua puak ini, Kaqchikel kemudiannya dikhianati oleh sekutu mereka sebelum ditakluk oleh pihak Sepanyol. Pihak Sepanyol hanya melihat ini sebagai pakatan sementara dan tiada niat untuk berkongsi kuasa dengan sesiapa.

Kerja-kerja penerokaan Samabaj akan diteruskan tetapi INAH merancang untuk menyerahkan tanggungjawab penyeliaan tapak kota itu kepada komuniti arkeologi Guatemala. Penduduk Santiago Atitlan yang menetap di kawasan pesisir tasik akan berperanan sebagai pengawal keselamatan termasuk mencegah aktiviti kecurian artifak oleh perompak kubur.

Salah satu rancangan kerajaan Guatemala ialah menubuhkan sebuah pusat kebudayaan Samabaj. Pusat kebudayaan ini akan dibangunkan dengan kerjasama Fundacion Albenga yang berpangkalan di Argentina dan Muzium Tasik di Atitlan. Apabila pusat kebudayaan ini siap, orang ramai berpeluang melihat pameran maya kota yang tenggelam ke dalam air kira-kira 2,000 tahun sebelumnya.

RUJUKAN

Falde, N. (2022, 6 April). Maya City Sunk in Lake Atitlán Explored By Underwater Archaeologists. Ancient-Origins.

Sumber gambar: INAH